text:
05 febbraio 2008
Otime azion di politiche linguistiche
Usgnot la zonte comunâl e jere a Farle e o aprofiti par fâ i compliments al Vicesindic Romano Ciani (te foto) parcè che al à relazionât ai citadins dut par furlan. O ai preseât une vore cheste sielte ancje parcè che l'argoment nol è facil. A dimostrazion che frontâ par furlan temis tecnics come une esposizion di un belanç di un ent nol è impussibil, anzit. No ai pôre a dî che secont me il Vicesindic Ciani al à fat propit une biele figure: al è stât clâr e eficaç. E nissun al à vût nuie ce dî in contrari.
Cun di plui inte stesse maniere al è stât e al sarà fat ogni sere: compliments a la aministrazion par vê decidût di fâ cussì. Cheste e je propit une otime azion di politiche linguistiche.
1 commento:
- Scovacis ha detto...
-
Oh, là! Compliments! Finalmentri un Ciani bulo!
- 6/2/08 18:00


c: text/html

text:
La storie di Daniele Cimador, che al è l’unic om
a vivi fìs tal borc de Val Pesarine là che cumò
a vegnin justâts i stai che a puartin simpri plui turiscj
rias si cjate intal comun di Prât di Cjargne e al è un puest un grum carateristic e biel. L’unic abitant al è Daniele Cimador che di cirche 13 agns si è stabilît achì e che ogni dì al scombat par vuardeâ e par tignî in dret cheste borgade di stai. Lant a racuei tal scansel dai ricuarts di cuant che al jere frut, Daniele si impense “dai vecjos che a vignivin achì in Istât par lavorâ la tiere e par fâ fen. In Primevere e di Autun a puartavin lis vacjis a passi – prime e dopo che e jere stade cjamade la mont – par che a mangjassin il fen fat achì. Il fen che al restave al vignive mandât jù a Truie cu lis teleferichis, indulà che a jerin i cjôts des vacjis. Jo mi impensi che o vignivi sù di piçul a seâ cun mê mari e di Istât o stavin a durmî achì, sore la tasse dal fen. O vignivin sù cul zei e si puartavin daûr la çacule cun dentri pan e salam, e o mangjavin sot di une melarie. A jerin i vecjos che a seavin e di zoventût, a lavorâ, e jere la nestre famee e altris doi zovins. O vevin 12-13-14 agns, fin a 18 agns e dopo o sin lâts ognidun pe sô strade. La robe plui biele che mi impensi, e jere la musiche cuant che si rivave sù a buinore: a jerin tancj vecjos che di ca e di là dai stai a guçavin lis falçs. Dal sun, tu savevis za cui che al stave seant! Chês robis mi mancjin tant e no tornaran plui: vuê a son disbaraçadôrs, machinis di seâ… Orias al è restât vîf cussì parcè che la strade e je rivade tal ’88-’89. A pene rivade la strade, gno pari al à sistemât il stali achì par podê vê une stanzie par fermâsi a mangjâ a misdì, invezit di stâ ator pai prâts. Fat chest, par sfortune no sin plui vignûts sù cu lis vacjis.”
◆ Orias vuê al è cambiât. Daniele al è unic che al vîf culì e, come che al dîs lui, “o ven achì a durmî parcè che o fâs l’artesan e o soi fûr dut il dì. O ai decidût di vignî a vivi chi invezit di lâ a paiâ un fit e cussì, a 35 agns, o ai decidût di tacâ a sistemâ il stali, ancje par che al resti alc. Orias di 30 agns fa e Orias di vuê no jentrin nuie. Vuê al tocje stâ atents dai turiscj e de int che e rive sù e che e ven a viodi, che ti fâs cualchi domande e cualchi volte ancje che ti intrighe. Une volte achì si lavorave, no si vignive a cjalâ il clap, la planele. Une volte e jere une risorse, vuê e je deventade une robe turistiche. Al è biel ancje cumò, e par fortune che cualchidun si è inacuart di chest. Al è 13 agns che o sei lis corts, che o ten di cont un pôc dut (mi è capitât di lâ par un mês in feriis e prime di lâ o vevi seât dut, e cuant che o soi tornât, nissun al veve fat nuie). Se no tu tegnis di cont… no vuei nancje imagjinâ se no fos achì… a saressin i sterps fûr dai stai. E par fortune che aromai no son trops prâts di seâ… Une volte si seave fin sot dai crets, cumò tu viodis che il bosc al ven simpri plui indevant. O volarès che ducj i proprietaris di chest lûc si metessin dongje par cirî di tignî di cont chest biel puest.”
◆ Ciert, nol è stât un percors sempliç vivi culì, ancje parcè che la aghe e la lûs a son rivadis tal 2008, dopo che Daniele al jere za di 3 agns che al viveve chi, e tes zornadis di Invier al jevave adore cu la pale pronte par palâ nêf ingrumade devant de puarte de cjamare. “Cu la aghe e la lûs – al conte – a àn tacât a meti a puest cualchi stali, e il comun al ven a dâ une netade. Achì, tai ultins timps, a son stâts zirâts cines; tal 2018 a àn picjât, su cualchi mûr di stali, panei cu lis poesiis di Pierluigi Cappello… duncje o viôt Orias in cressite, cun bielis robis. O soi content di cheste valorizazion, però vuê si valorize tant il stali, il puest, la plaçute, lis rosis che a vegnin metudis, ma al sarès di valorizâ dut il teritori. Al è dibant pensâ di valorizâ il mûr e no mantignî il bosc. L’invît al è chel di vignî a Orias in ponte di pîts… come ducj i puescj di mont, a un, se lu sint dentri, i da tant. Dome cjalant lis pieris, i tets, si inacuarzisi de int che e à lavorât metint passion par fâ lis robis; i vecjos che a àn scugnût crodii parcè che ur coventave, e nô o scuegnin tignî dut di cont pe storie che e je daûr. Si à di rispietâ chê int che e à sgjavât la tiere e che e à metût in pîts dut… no si pues lassâ lâ la robe malementri. Jo o speri in chest. Il gno cûr al è achì.” ❚
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +

robotstxt: allowed

filter: keep


text:
Tiere Furlane a Lignan
Dopo cualchi mês e torne la riviste di culture dal teritori Tiere Furlane.
L'ultin numar che o podês dicjamâ fracant chest link, al sarà presentât a Lignan li di Terrazza Mare vinars ai 9 di Avost aes 8 e mieze di sere.
A presentaran la riviste il sindic di Lignan Luca Fanotto, Stefano Montello te sô gnove vieste di diretôr de Fatorie Sociâl Volpares e il simpri presint Enos Costantini.
La particolaritât de serade, oltri che une ambientazion plui di vacance, e sarà la presince di Stefano Montello, che i plui forsit a cognossin tant che vôs e fondadôr dal grup Mitili FLK. In cheste ocasion nus presentarà un progjet di nature sociâl agricule che lu viôt a cjâf di un grup di personis che a stan tornant a cjatâ une gnove dimension di vite grazie al lavôr te campagne de Basse Furlane, li de Fatorie Volpares.


text:
divendres, de juliol 21, 2006
Vacancis, at last
Si, o ai siarât cuntun altri bon vôt par cui podi polsâ cumò... o voi un doi dîs in Umbrie e dopo un cuatri al mâr in Abruç. Po forsit mi butarai sul mâr nostran di Grau. Ciert che al è incredibil... ai 1 di Lui o jeri dut butât jù parcè che no saltave fûr nuie, cumò invezit o soi contenton. Miôr cussì. Ca il cjalt al è pardabon fuart, sui 36 grâts dopodimisdì, cul asfalt ch'al bute sù un grum. Bon cumò o sarai un mesut o plui cence Fastweb... in Friûl cul 56k mi samee di vê une biciclete invezit di une Ferrari... dute cuestion di abitudin. O varai cussì di lassâ un pôc stâ i progjets online, ma o crôt che il mont al larà indevant instès. O almancul speri. Mandi e buinis vacancis ai miei 4 letôrs (citazion dote di Alejandro Manzoni :D)
diumenge, de juliol 16, 2006
Lui sut, ma Lui fortunât
Lui fin cumò al è stât sut, ma fortunât. O ai cjapât doi trente e lode, in dôs materiis a vonde dificilis. Cumò miercus si finis, pò un mesut di relax no mi lu gjave nissun. Vuê pe prime volte si viodin i nûi e no il soreli. Bon a la fin il discors al è simpri chel, si sufrìs simpri sei pal cjalt che pal frêt. Intant o sin ancje campions dal mont, jo no ai fat tante fieste, ma soi content, àn zuiât a vonde ben, àn vût un biel cûl, e al è simpri biel bati i francês, che a'nd àn simpri di vê reson.
dissabte, de juliol 01, 2006
Int che fâs casin
Îr di sere mi veve vignût un biel nervôs, cun dute la int che passave sot dal barcon sunant il clacson e sberlant. Va ben un pôc però prime o dopo i si brusarà chel sunet no? Pò dut par une vitorie cuintri une scuadrute. Mah. Vuê par fortune al è un pôc mancul cjalt, al è un buerin biel. Martars speri di tornâ in Friûl a cjapâ un pôc di fresc, ancje se ca al è cjalt par dut. E no sai sarà parcè che soi za avilît di me parcè che tai ultins timps al va dut mâl, no voi indevant plui, ma la citât di estât mi samee cussì ...boh. Mi covanterès un pôc di fortune, che però no ai. O ai dulà che podares ancje fâ di mancul (un treno cu l'arie condizionade par dî). SFIGA GO AWAY PLEASE! Sperin ben di rivâ a mancul a gjoldi avost al mâr o dulà che o sarai
Subscriure's a: Missatges (Atom)


text:
UFFICIO DI GUARDIA BOSCHIVA
SERVIZI DI VUARDIE BOSCHIVE COMUNÂL - FORSTSCHUTZ
Responsabil dal servizi: p.i.ed Zearo Luigino
La Vuardie Boschive Comunâl l'è une figure istituzionâl ch'a, par i comuns montans, l'ha di simpri rivestît un rûl fondamentâl al finiment dal control e da gjestion dal patrimoni boschîf comunâl. Ancje il Comun di Mueç, in virtût dal sô grant patrimoni boschîf presente, a l’interni dal sô personâl operatîf, tâl figure.
L'aree boschive dal Comun di Mueç, interamentri certificade PEFC (ICILA-PEFCGFS-002777), le rive a 3615 Ha risultant tra lis proprietâts plui grandis a livel regjonâl.
Si trate di un incarghe ch'a, oltri ae component di gjestion, l'ha di simpri contemplât un aspiet di vigjlançe, tâl compit al ven davuelzût in tal cors dai agns de "Vuardis comunâls", daspò divegnudis "vigjî urbans", e al ven ore presint davuelzût dal midesimp personâl incuadrât di dentri de Polizie Locâl rindint di fat la sezion da Vuardie Boschive une specializazion di tâl servizi se pûr la sô nassite derivi da esigjençis di nature prevalentementri economic-gjestionâls.
Al finiment di consentî l'armonizazion da professionalitât da Vuardie Boschive cun lis funzions tipichis da Polizie Locâl l'è stât predisponût a l'uopo il coma 3-bis, art. 8 da Leç Regjonâl 9/2009 ch'a sancis la pussibilitât par i Comuns montans di meti dentri a l'interni dal Servizi di Polizie Locâl ancje lis funzions di vigjlane e gjestion tecnic-aministrative da proprietât comunâls forestâls.
Tra i compits principâls da Vuardie Boschive, oltri a chei gjenerâls proviodûts par la Polizie Locâl, rientrant:
- ativitâts di control e vigjlane dal teritori;
- polizie ambientâl;
- gjestion tecnico-aministrative dal patrimoni boschîf comunâl;
- censiment di arbui monumentâls;
- ativitâts di vigjlançe das ativitâts forestâls;
- assegnazion di lens di ardî par doprament familiâr;
- sorelûcs in concomitançe di tons dovûts ad aversitâts meteorologjchis o fitopatîs;
- predisposizion das autorizazions al transit su pistis forestâls;
- ativitâts di vigjlançe da circolazion veicolâr su lis pistis forestâls.
La Vuardie Boschive davuelz diviers compits par i cuâls risulte fondamentâl la costant colaborazion cun altris uficis dal Comun cuâl l’Ufici Tecnic, l’Ufici Finanziari e i Operaios Comunâls al finiment di assicurâ un servizi adeguât e precîs. Indispensabil risulte altresì il costant confront cun il personâl dal Cuarp Forestâl Regjonâl.


text:
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Come un agnel in becjarie01 di Zenâr 2006
Une vecje preiere popolâr de setemane sante e dîs: Fî gno diletissim, Mari mê diletissime, ce zornade saràe par vô Miercus sant? Sarês come un agnel in becjarie. E no si podeve cjatâ paragon plui indovinât e dolorôs, plui dolç e sconvolgent di cheste besteute strissinade su la flôr de stagjon astronomiche e soredut de sô vite curte par jessi copade, vitime inocente e incussiente, icone tragjiche e patetiche di dutis lis vitimis de umane insensibilitât e insanitât. Paraltri il parangon cul agnel di pasche al è un dai cjantonâi de tradizion bibliche e de culture ebraiche e la glesie, di simpri, e à sostituît o soreponût a la musute dal nemâl la muse strassemeade di Crist, il vêr Agnel ch’al à tirât vie il pecjât dal mont (prefazi I di Pasche).
Sun cheste rafigurazion e idenditificazion si sbroche la fantasie e la pietât di un pari de glesie orientâl, il vescul Meliton di Sardi, te sô Omelie di Pasche (tôr il 160-170), ch’al zuie di un continuo fra la liberazion dai fîs di Israel a opare di Mosè e dai fedêi a opare di Crist e fra l’agnel e l’Agnel. Crist al ven strissinât vie come un agnel e copât come une piore, par liberânus de sclavitût dal gjaul come dibot de man dal faraon. Al è lui che nus tire fûr de sclavitût pe libertât, dal scûr pe lûs, de muart pe vite, lui la Pasche de nestre salvece. Al è lui che al à patît tant in tancj di lôr: al è stât copât in Abel, al è stât peât pai pîts e strissinât sul altâr in Isac, al â cognossude la profugance in Jacop, al è stât vendût in Josef, al è stât esponût ad ôr dal flum in Mosè, al è stât curtissât intal agnel, al è stât perseguitât in David e disonorât intai profetis. Al è lui che si incjarnât inte Vergjine, picjât sul len de crôs, sorerât in tiere e, resurint dai muarts, al è lât sù te glorie dai cîi. Al è lui l’agnel cence vôs, l’agnel copât, nassût di Marie, la biele agnele, cjapât sù dal trop e strissinât al macel, sacrificât sul lâ a mont dal soreli e soterât vie pe gnot. Sul len de crôs nol è stât crevât e sot tiere nol è lât fraidessût, ma al è resurît dai muarts e al à resussitât l’om dal sepulcri plui profont che si cjatave.
Se il resonament e l’aplicazion di Meliton a son fondâts, si po dî che Crist al è stât depuartât, vendût, torturât, violentât, umiliât, disfigurât tes tragjediis infinidis de storie umane, de trate dai neris ai gulags di Stalin, dai lagers di Hitler ai cjamps di torture di Mao, di Pol Pot e dai Balcans, dai maçalizis dal Ruande a lis torturis dal Orient di mieç. Ma ancje al tribule tai malâts dai ospedâi, tai fruts bandonâts, tai viei di bessôi, tai mats e tai presonîrs. Se Crist al à cjapât su di sé no dome il pecjât dal mont ma ancje il dolôr, no nd è lagrime che no bagni la sô muse, no nd è feride che no segni il so cuarp, no nd è pês fisic o morâl che no plei la sô schene fin par tiere. Al è chest pinsîr che mi dà fuarce e serenitât cuant che o passi la puarte dal ospedâl e mi distiri sul jet. Al è lui che nus compagne e si distire dongje di nô. Se Crist al spartis il dolôr dal mont, dut il dolôr dal mont e ogni dolôr al partecipe de mission redentive di Crist, une messe lungje come la storie e largje come il mont. Di un valôr compagn di chel di Crist, vadì infinît. E duncje il misteri insondabil e scandalôs dal dolôr, ch’al è la sfide plui grande a l’esistence e a la provedence di Diu, al devente la strade plui drete e sigure pe redenzion e pe salvece. Un semenâ tal timp par cjapâ sù ta l’eternitât. Ma ancje in chest mont, s’al è vêr che il ream di Diu al è za scomençât.


text:
Identikit di une comunitât cristiane01 di Zenâr 2004
No sin une plevanie extrateritoriâl. O vin ancje nô un pape e un vescul e o stin spietant la visite pastorâl. Visitâ in bon furlan al ûl dî lâ a viodi. A viodi cemût che un al sta e ce che al fâs. E dâi une man. Al è duncje un at di afiet plui che di gjurisdizion, une visite di famee plui che une visite fiscâl.
Mi an contât che cuant che a spietavin Nogara (1928-1955), ai predis ur cjapave il convuls e sot di Rossi (1910-1927) un si è trat adiriture cu la pistole. Salacôr no jerin triscj vescui. No jerin bogns oms. A vignivin di parons a spaventâ une int za spaventade, a imponi regulis forestis a une int che e veve come uniche regule chê di scombati.
Cumò la clime e je tant gambiade. Limplant mancul. Al è duncje impuartant che tra vescul e plevan e int il rapuart di fonde al sedi di comunion te stesse fede liberant e santificant, plui che di unitât o piês uniformitât te stesse regule. Nissun dinee lis regulis. Dome che no an di jessi lôr la regule e la misure dal dut.
Il vescul al ven intune comunitât de grande glesie di Diu. Une comunitât fate di oms che a son ancje furlans. Un fruçon de grande famee dai cristians e une celule dal grant cuarp di Crist, ma cuntune sô filusumie, cui siei vizis e lis sôs virtûts, cun tant di storie e gjeografie. Al ven a viodi dut chest e a viodi di dut chest, no par umiliâlu ma par perfezionâlu, dal moment che la gracie e perfezione la nature e no si pò vê sacrament cence une materie precise.
No i presentìn ce che no sin. No i platìn la nestre realtât. No i fasìn viodi progjets e plans pastorâi che no vin e no sin convints. I presentìn la nestre disponibilitât e la nestre voe di lâ indenant cu lis brisculis che Diu nus à dadis, cirint di vivi i dogmis di fonde de fede e de pastorâl: la Trinitât e la Incjarnazion.
O vin tancj vecjos. O cirìn di no vê une religjon vecje. I fruts a son pôs. Sperìn che Diu no nus cjastii gjavantnus linfanzie dal cûr. Tantis cjasis a son sieradis. O preìn che no sedin sierâts i cûrs. La glesie e je tal mieç dal paîs. Si sfuarçarìn che e continui a jessi ancje il centro dai nestris afiets e la nestre fuarce agregant. No vin tantis messis e funzions. Nus plasares che la nestre vite e fos une biele messe, lungje come la zornade e la vite.
Cumò o stin spietant di comedâ la glesie, come che tante int e à cirût di fâ biele la cjase. O vin però i spiêi di cjasis bielis e gnovis che no simpri a ospitin fameis buinis e rinovadis. Al sares un delit spindi un slac di milions e cjatâsi, fra un an, cu la glesie di claps metude a gnûf e cu la glesie di pieris vivis come prime o piês.
O sin lultime frazion dal comun di Basilian. Come citadins che a pain lis tassis nus displâs e o protestìn. Come cristians o tignìn plui di voli la graduatorie di Diu, par solit disledrosade rispiet a chê dai oms.
A la glesie, rapresentade dal vescul, e a la societât, cui siei rapresentants legjitims ancje se latitants, o domandìn di no cjapânus par salvadis o resiastics se o cirìn di no separâ religjon, vite, culture e lenghe. No sin tant grancj di gambiâ il mont e la glesie. O domandìn dome che il mont e soredut la glesie nus rispietin par chel che o sin stâts e o sin. Par podê meti ancje nô lis nestris dôs palancutis te casse dal mont e di Diu. Tun contest là che a imperin lis rosis grandis, miôr se di plastiche, o domandìn di restâ une viole minude e gjenuine. E che nissune talpe religjose o civîl e fasi il delit di pescjânus.


text:
Sul numar prime o vevi fevelât dai blog furlans in marilenghe, dulà che no si môf cuissà ce, chest colp us segnali il câs di trê di lôr fats di furlans in lenghe taliane. A son nassûts tai ultins timps, dopo dal boom di Facebook che al à puartât a une riduzion dal numar di blog, come che o disevi simpri tal toc stât: screâts in timps dopo de grande espansion, duncje, a àn cjapât distès un biel sucès.
Il prin al è Il perbenista un blog che al fevele di politiche massime di Udin e de regjon. Il stîl al è dispès gjornalistichementri sore des riis, ma al à il mert di fevelâ in maniere, ancje polemiche, di cantins che tai media tradizionâi a son tratâts in maniere plui inzessade o ignorâts. Po dopo, se cualchidun al à alc di dî, i coments a son vierts: repliche e critichis, duncje, a son garantîts. Il ledrôs de medaie dai coments libars al è che si cjate un tic di dut. Nissun lu dîs, ma lu lein ducj.
Tal blog machetiseimangiato si fevele di cusine, invezit. La blogarine in cuestion e je une furlane che e je a stâ a Rome. Rossella, cussì si clame, lu à vierzût daûr de sô passion pal fâ di mangjâ e a un ciert pont, sburtade di une vecje filastrocje furlane (chê dal jeurut), si è metude a proponi cualchi ricete di chenti. Il sucès al è stât grandonon, tant che cuant che e à inviât un “contest” (un concorsut) invidant i letôrs a cogâ i cjarsons, ben 51 di lôr a àn partecipât cogant e fotografant il risultât de lôr interpretazion de ricete dal tipic “prin” cjargnel. Stant il grant sucès, Rossella e à fat su un e-book (libri digjitâl) che al è discjamabil o consultabil dal so blog. La esperience i à coventât ancje a jê par riscuvierzi il Friûl e scrutinâ miôr lis sôs particolaritâts culinariis che jê par prime, di furlane, no cognosseve gran (un classic che nol vâl dome pe cusine).
Dibattito morsanese al è invezit un blog coletîf fat sù di un trop di blogarins di Morsan di Strade che a son a stâ sedi tal paîs, ma tancj di lôr fûr pal lavôr, sedi in Italie che tal forest. La base di partince e je locâl, i post a tachin disint «vuê pai bars di Morsan si fevelave di…» par intindi che par internet si fâs chel che si faseve une volte pai ambients: i discorson e i argoments che dopo a deventin “opinion publiche”. Partint di chel, tal blog si fevele di dut: politiche, temis internazionâls, economics e di costum. Il difiet al è che, massime pe politiche, no je une vision pardabon “glocâl” des cuestions: il riferiment a son simpri i partîts talians. Visitis simpri plui in cressite, al è un biel cjanton li che si cjatin sponts interessants ancje par cui che nol è di Morsan.
Insumis la conclusion e je che il blog al è e al reste ancjemò cumò un imprest grandonon pe comunicazion che la rivoluzion digjitâl nus a metût in man.
Il segrêt? Cjatâsi une nichie juste.
Dree Venier
FURLANS, DIGJITAIT FURLAN – CABLÂT & CONTENT. Blogstars daspò dal boom............
Sul numar prime o vevi fevelât dai blog furlans in marilenghe, dulà che no si môf cuissà ce, chest colp us segnali il câs di trê di lôr fats di furlans in lenghe taliane. A son nassûts tai ultins timps, dopo dal boom di Facebook che al à puartât a une riduzion dal numar di blog, come che o disevi simpri tal toc stât: screâts in timps dopo de grande espansion, duncje, a àn cjapât distès un biel sucès.


text:
Interviste a Gunnar Cautero, che cun la sô Osteria della Stazione al à vinçût il premi Eataly 2019 e duncje al è prin de classifiche “ristorants Pop” inte vuide gastronomiche I Cento di Milano 2020
«No lu ai mai viodût cussì content, di cuant che i àn dât il premi al cjamine a dîs centimetris dal paviment e al à simpri la muse di ridi» mi dîs Ylenia, che e fâs la camarele tal locâl dal pari Gunnar Cautero, titolâr de L’Osteria della Stazione – l’Originale di Milan.
L’ambient al à vinçût il premi Eataly tant che «Miôr tratorie di Milan» e duncje dentri de vuide pal 2020 I Cento di Milano. La vuide e je nassude tal 2008 de idee di trê critics torinês – Stefano Cavallino, Alessandro Lamacchia e Luca Iaccarino -. E fâs la recension di 50 ambients “par grandis ocasions” (“Top”, sore dai 35 euro par persone) e 50 par une serade plui informâl (“Pop”, sot dai 35 euro): dentri di chescj, e je rivade prime L’Osteria della Stazione.
Dal locâl di Gunnar o vevin scrit in Mai dal an passât, cuant che al veve ancje procurât un spazi par ospitâ Alpins furlans pe Adunade Nazionâl 2019, ma o sin tornâts a cjatâlu par fâi cualchi domande in plui.
__
Gunnar, contimi de serade dal premi, tal spietavistu?
La storie e je tacade un mês prime de premiazion: a fin de cene, une siore si fâs dongje e mi domande se mi podeve fevelâ un moment. E cussì mi à dit che nol jere la prime volte che int de zurie a vignive chi a mangjâ e mi à anunziât che mi davin il premi.
__
Un ricognossiment che al è no dome pal to locâl, ma par dut il Friûl…
Vere! O ai scuviert che il Friûl e je une regjon che i volin ben ducj. Dopo de premiazion al Westin Palace Hotel in tancj a son vignûts dongje par dîmi “O ai un nono furlan, me mari e je furlane, o ai parincj furlans…” cun braùre. Al è rivât ancje Chan Liu, chef dal ristorant cinês Serica di viâl Bligny, dentri te classifiche “Top”, par dîmi “jo o ai lavorât 7 agns a Udin!”.
__
O ai l’impression il to lavôr nol sedi dome fâ scuvierzi il Friûl ai milanês, ma ancje un tornâ a percorilu par te…
Jo o soi nassût a Milan, ancje se di famee furlane. O soi duncje ancje tant braurôs di jessi milanês, ma la mê grande passion e je il Friûl. Par me al è il gno Tibet, il puest li che o voi par jessi libar. In particolâr mi visi une volte in moto, che o soi jessût de autostrade a Vignesie e m’al soi fat dut. Ce spetacul! Planure, flums lâts, cuei, montagnis… Fevelant dai prodots, cumò e je tante int che e lavore ben su la cualitât. Fra l’altri o ai scuviert che tancj di lôr a jerin a stâ a Milan par un periodi di vite. Des jerbis de Valcjanâl in graciis de amicizie cul pionîr dal biologjic Gigi Verdura, al pes di Maran, ai vins che a àn dome eticutis furlanis. Timp indaûr o vevin butât li la provocazion dal locâl “deprosechizât”.
__
Ce clients vegnino te tô tratorie?
Int di ogni bande d’Italie. Par tancj al vâl simpri il classic «O ai fat il militâr in Friûl e o soi stât tant ben», e jo i dîs simpri di tornâ a lâ.
__
E i furlans che a passin cui sono?
Cualchi volte a son la clientele plui esigjente parcè che a fasin il confront cu la cusine di cjase. Un di lôr mi à fat “Mi à puartât un gno amì roman e o jeri difident: un roman che mi puarte a mangjâ furlan? O ai di fâti i compliments”. Soredut mi fâs plasê che a passin tancj furlans zovins, magari a pene rivâts in citât par studiâ, e che a cjatin alc a Milan in cui ricognossisi.
__
Tu sês ancje un pont di riferiment pal Fogolâr di Milan.
Sì, o ospitìn il gustâ anuâl che si fâs a Dicembar e dopo events tant che presentazion di libris e vie indevant. Aromai a son amîs: ju ai invidâts a la premiazion al Westin a son vignûts, cun par prime la segretarie Fulvia, vistîts cul costum furlan. Al è stât un biel colp di voli e o vin mostrât un Friûl unît che i ten ancje a lis tradizions.
__
Ma sâstu che e à reson tô fie? Chest premi ti à cambiât: agns a costruîti un personaç ruspi e invezit cumò tu stâs deventant masse simpatic…
Eh bon, o pensi che la int no stentarà a adatâsi (al rît, ndr)! Un mandi a ducj i letôrs: vignît a cjatânus cuant che o passais a Milan. O scuvierzarês alc dal Friûl che no vevis cerçât a cjase. ❚


text:
Une straordenarie messe di Nadâl
Beltram di Aquilee, il pastorâl e la spade
Guriza in ciertis sôs costumancis e je l’eco di timps lontans, ancje di prime da la sô esistence, costumancis che si rifletin in maniere insolite tal presint.
Ciertis ricorencis nus rivochin la grande ereditât spirituâl dal Patriarcjât di Aquilee e dai siei rituâi. E rituâi di Glesie paleocristiane e usancis cavalarescjis si palesin ancjemò te gnot di Nadâl.
Par capî il contest storic dal event che si è daûr a contâ, o sei la celebrazion da la Messe di Nadâl intune gnot straordenarie che mai, si à di fâ un pas indaûr di cuasi vot secui.
Aquilee e je stade simpri un lûc là che i avigniments a verin impuartance di fonde par la nestre esistence. E fo la prime diocesi, dopo chê di Rome, e di Aquilee si iradiarin efiets no di pôc: par la glesie la cristianizazion, par la politiche la romanizazion.
A part la sô funzion principâl, chê gleseastiche (il prin vescul a puartâ il titul di patriarcje di Aquilee al fo Paulin, dal 568 d.C.), il no mancul impuartant podê temporâl al fo metût tes mans dai patriarcjis tal 1077, cuant che l’imperadôr di Gjermanie i concedè la contee dal Friûl al patriarcje Sigeart. E ducj sa il parcè.
Come princip temporâl il patriarcje al jere sogjet dome al imperadôr, al veve plene sovranitât sul so teritori e al comandave l’esercit, decidint la vuere e la pâs: al guviernave il Patriarcjât cul baston pastorâl e cu la spade.
Ben, tal 1334 pape Zuan XXII al nomenà patriarcje di Aquilee il francês Bertrand de Saint Geniès che, pûr indevant cui agns, al dimostrà di guviernâ in maniere energjiche. Al fo incisîf te aministrazion interne di une regjon devastade colpe calamitâts tremendis (taramots, peste, cjaristiis) e al fasè il pussibil par judâ i sudits in miserie furnint ancje il past cuotidian a doi mil puars. Sicu vescul al cirì soredut di prudelâ la fede cristiane e combati il difondisi da la imoralitât.
Al jere l’an 1340. Beltram al jere in lote za di cuatri agns cui Conts di Guriza par la proprietât dal teritori di Vençon, là che la citadine, che i todescs a clamavin Peuschelsdorf, ur impedive il passaç, se no paiavin une mude, a ducj chei che di Vignesie a lavin di là da lis Alps e indaûr. Il Patriarcje Beltram al tacà vuere e dopo di vê metût a sac Cormons al rivà daprûf dal cjascjel di Guriza. Ma il valôr dai difensôrs e il crût dal invier lu oblearin a la ritirade e a plantâ la tende al viert. Al celebrâ la messe di Nadâl a cîl viert e, par pôre di un atac di sorprese de bande dai gurizans, cun aduès la armadure e la spade poiade dongje l’altâr a puartade di man. Cussì al rispietà la sô dificile, dople funzion di predi e di condotîr, di patriarcje e di comandant. Dôs potencis di essence divierse a jerin ca riunidis: cristianesim e cavalarie, Glesie e spade, il ream di Dio e il mont laic. I oms di vuardie di ca e di là dal Lisunz a cjantavin imnis di pâs in tiere pûr armâts e pronts a smentî cu la spade chel che l’anime e stave palesant cul cjant.
Di in chê volte i patriarcjis a celebrarin madins cu la armadure aduès e la spade poiade dongje l’altâr.
Cheste consuetudin si mantignì a Udin e Guriza ancje dopo la sopression dal Patriarcjât e cuant che il celebrant al impugnave la spade tal domo di Guriza si ricostituive la antighe unitât dal passât. La spade e il baston pastorâl insiemi te identiche azion par che si vadi viers la unitât da la fede.
E ancje cumò come alore il ream di Dio e il mont laic insiemi: "Pâs in tiere ai oms di buine volontât".


text:
Grecie
La Grecie e je un stât de Europe meridionâl, jentrade inte Union Europeane il 1 di Zenâr 1981. E confine a Nord-Ovest cu la Albanie e a Nord cun Macedonie dal Nort e Bulgarie e a Nord-Est cu la Turchie. E je bagnade dal Mâr Egeo e dal Mâr Ioni.
GjeografieModifiche
Il teritori da Grecie al è pai 4/5 di mont. I monts plui importants a son : il Pindo e il Rodope. Ates monts isolades a son : l'Olimpo (2917m); l'Ossa; il Parnaso; il Taigeto. A fasin part de Grecie uns 2000 isulis intal Mâr Egeo: la plui grande e je Crete.
StorieModifiche
PoliticheModifiche
EconomieModifiche
Viôt ancjeModifiche
LeamsModifiche
- Sîts Uficiâi : President // Prin Ministri // Organizaziòn Nazionâl Greche pal Turism // Newsletter "Greek News Agenda"


text:
#07 – Aghis soteranis
L’obietîf di vuê al è di rivâ aes Bocjis dal Timau. Mariano al cor dilunc il troi Rilke par cirî lis aghis cuietis di risorgive, che a dismolin la sô rabie, che a bonin il so torment…
Si à butât fûr di cjase cuant che il cjâf al jere li li par esplodi, al sintive ancje il bati dal cûr: e chest e je une robe avonde dificil ancje par un yogi! La frase e zirave cence fin tal so cjâf come un mantra che al fruie la anime: Parcè vevio dit di no?… parcè vevio dit di no?…
Cuintri lis sôs sperancis il so infier al veve fât il viaç cun lui. Al veve mudât Mar del Plata par Triest: mâr par mâr; trop piçul come cambiament di sene par dî il vêr, ma al à cambiât il mâr sporc de Argjentine par un altri plui vert e pulît; al veve mudât il senari ma in prin plan al restave dome lui: la realtât i domandave di jessi il protagonist, ma il so sprolungjament maladiç al jere chel che al cjapave il testemoni.
Parcè jerio scjampât di buride? Par dîle dute: ce robe impussibile i vevie domandât di fâ Manuel? Dome di jessi, biadelore, se stes!, di jessi feliç come mai prime, di lassâ stâ di vê pôre di amâ e di jessi amât soredut. Chest nol jere un altri sium irealizabil: infin al veve cjatât il compagn ideâl di vite.
Mariano al cor par un troi stret e plen di pieris slissis, timp indaûr al à lassât a çampe lis parêts di San Zuan in Tube e al cjape la stradele di rive jù, lis gjambis a duelin: al è un pôc fûr di forme: a son bielzà cuatri mês cence alenâsi, il mantra al torne dome un ritornel: parcè che vevio… porco boie! al sarà miôr fermâsi un tic e cjapâ flât, chescj claps maledets!…
Chest al sarà il so ultin pinsîr coerent, un cogul grant e slissot plui di chei altri lu fâs colâ intal vueit e prime di spacâsi il cjâf cuintri lis pieris dai scois al torne a ripetisi: parcè vevio dit di no?… parcè che vevio dit di no?
di ***
#1***


text:
Insome… Cemût isal lâts il plui innomenât Premi Leterari furlan, che ai 28 di chest mês al rivave ae sô edizion numar 43, dediade al romanç e ancje aes contis a fumuts. GIANLUCA FRANCO! ve chi, o fasìn ancje no il zugut di gjavâ vie dute la suspence dal articul e spiâ daurman cemût che je lade prime ancjemò di [...]
Tag: Rafaêl Serafin
O vin un bon motîf par comprâ il Messaggero Veneto di vuê, ai 25 di Avost, ancje se us tocje paiâlu 2euro. Cuâl motîf? Il nestri Ostîr, che ogni tant nus tradìs e al scrîf par talian (ancje se lui al dîs che al è dome par no smenteâsi la sô lenghe seconde) e propit vuê, intune pagjine juste juste [...]
La ispirazion, clare, le veve robade a Wilde. E il non i jere rivât dal intîf che ogni tant al salte fûr des falopis. Ospits… Spirts… Furlane e gjeniâl! E i prins timps e funzionave a sbreghebalon! Trops di clients ferbints e seneôs di durmî intun hotel gravit di fantasimis, spierdût inte campagne dal Friûl di Mieç, paiant cifris in [...]
Di so nono, che in cjase a disevin ducj che al jere bocon, biel e plen di sgrimie, al veve cjapât dome il non – Fausto – ma stant chel al someave simpri sclagn e patît, nancje che al ves metût i vistîts parsore dai vues, lu cognossevin ducj par Faustin. Il non intîr lu veve sintût a doprâ dome [...]
E no us vin dite nuie, no tant par scaramanzie, cuant pal fat che noaltris de Ostarie no abadin masse a sparniçâ ce che o fasìn di ca e di là ator pal mont. Ma come che nus àn dit îr di sere ae presentazion di Cryptofriûl (vignude une vore ben, nus pâr) se no si dîs mai nuie al [...]
Pocjis peraulis par visâus di chest event. Al è il prin dal 2022 e sperìn che al sedi il prin di tancj! Ancje parcè che cun il puar Bisest il nestri Ostîr nol à podût fâ cuissà ce. Cun Cryptofriûl invezit o tachìn propit a zuiâ in cjase, cuntune serade che e je la prime jessude uficiâl dal libri che [...]
Lôr mi clamin Mari. Di agnorums, etis sore etis, cuant che a vegnin a figotâsi tal gno grim di scûr, Lôr mi clamin simpri Mari. Voaltris no mi cognosseis, no mi vês mai capide, ma mi odeais e mi bramais la muart, odeant e bramant la muart ai miei fiis. Voaltris sentâts denant di un cruscot, di une television, di [...]
Mandi, chi us fevele l’Ostîr in persone, e cjalait… la gnove e je cetant frescje, che bisugne propit che o spindi subit cualchi peraule in libertât par ducj i Contecurtârs, che si meretin di savê subite dut! La gnove? Îr di sere, a Codroip, o ai vinçût il Premi San Simon, cuntun libri dal titul Cryptofriûl! E us parie pôc? [...]
Stoi ben cuant che chei altris a stan mâl, soredut se soi jo a fâju stâ mâl. Inutil menâle. Mi plâs fâ dispiets. Ruvinâ lis zornadis. Lassâ un segn di fastidi dulà che o passi. «Ma dai! Al è picinin… no stâ rabiâti». E cun cheste frase le ai suiade, e pues bielzà scomençâ a pensâ a le prossime. Parcè [...]
Kumada in chel dî nol saveve ce metisi a fâ. No si jere inacuart che ‘nt veve cunsumâts une sporte, intal ultin an, e plui la zornade dai cjalçuts diferents si svicinave e plui si cjatave in dificoltât. I vignive fûr il fum pai nâs e par lis orelis a fuarce di remenâ il çurviel par risolvi il fastidi. Cjalçuts! [...]
Si intive simpri alc di pôc just, tal incjant che al à intor cualchidun. Par solit al salte fûr di bot, cence inacuarzisi: i vistîts, lis cjaladis, i ategjaments, bocjis di ridi, il sorepinsîr… si tache intor e no tu jal tiris vie plui. E alore ve li: la nape, i smursiei di miluç, i cjavei ros ferbints, spetenâts, e [...]
Al capite che Lupo Manarie al à di scrivi a sô cusine Anute Panti e nol sa cemût fâ, sì che duncje al domande ae Bibliocheche e chê, che e sa dut ce che al covente savût, i dîs che al varès di doprâ un telegram, parcè che i telegrams a cjaminin e a rivin une vore svelts. «Ma ancje [...]


text:
Dopo la denunzie di Dree Venier su “La Patrie”, FVG Strade nus à fat vê chestis riis che o publichìn vulintîr. O vevin reson e il fal al sarà comedât
FVG Strade, za dal 2016, e à scomençât a instalâ la gnove segnaletiche stradâl ancje in lenghe furlane intai comuns delimitâts intal ambit furlanofon su la fonde de leç 482/99 – al sclarìs il President di FVG Strade Raffaele Fantelli -. In ogni câs, fin pocjis setemanis fa, cheste azion e jere in cualchi mût limitade di une norme che e lassave spazi a diviersis interpretazions. Cumò chest probleme – in graciis di une azion comune di FVG Strade e ARLeF – Agjenzie Regjonâl pe Lenghe furlane – al è stât risolt de gnove riforme de leç su la lenghe furlane, la L.R. 20/2019, jentrade in vore ai 21 di Novembar dal 2019. Duncje, di vuê FVG Strade, cence plui nissun dubi interpretatîf, e instalarà su ducj i lavôrs di gnove costruzion la segnaletiche stradâl bilengâl; e chest ancje su la rêt di competence, in concomitance cu lis sostituzions in câs di segnaletiche degradade e vecje. Tant che societât, o vin za prontade une circolâr interne cun cheste diretive, insiemi cuntune mape gjeografiche che e individue in dutis lis zonis de Regjon Friûl-Vignesie Julie la lenghe minoritarie tutelade di meti inte segnaletiche stradâl rispetive (lenghe furlane, furlane e slovene, furlane e todescje, furlane slovene e todescje, e lenghe slovene). Dut chest al puartarà a une incressite di coscj che a varan di cjatâ lis justis cuviertiduris economichis. In virtût di chestis modificazions resintis e dal fat che cualchi ativitât che e tocje la variante di Dignan e je ancjemò vierte – al conclût il President Fantelli – la segnaletiche stradâl di chê opare e sarà modificade metint dentri ancje la lenghe furlane”. ❚


text:
Chê locande eternamentri sierade01 di Zenâr 2004
Siôr plevan – mi à dit un om – saressial chest il Nadâl? Un vecjo vistût di paiasso, un paneton a forme di cjampane, pipins di cjocolate, capanis cun dentri un regâl, robe mate par int mate. Il pape al varès di scomunicâ ducj chei che a fasin Nadâl. No sarès une brute idee – i ai rispuindût -. Ma salacôr no si sintarà libar nancje lui, dopo che al à clamât a cjantâ in Vatican i Pooh. E pensâ che ogni cjadree e costave un milion tes filis di denant e dusintemil ta chês dapît. Si sa che i bêçs a son pes glesiis gnovis, e duncje a fin di ben. La tragjedie di ducj i cristians, dal pape in jù, e je che si sin ridusûts a fâ ancje il mâl a fin di ben e chest nus impedìs di convertînus. Se o fasessin il mâl cun serietât, a fin di mâl, prin o dopo si vergognaressin e o gambiaressin vite.
Si vergognaressin, par esempli, di vê fat deventâ une fieste banâl e dulinciose chê che e je in realtât une tragjedie. Difat il frutìn che al nas a Betlem al è il stes che al varà di lâ sù pal Calvari cu la crôs. E come che al è stât rifudât tal nassi, cussì al sarà parât fûr tal murî. Nadâl no je une fieste par cont so, par fânus frignâ, ma e je colegade a la Pasche, par fânus murî a la tristerie e resurî a vite gnove.
Il misteri dal Nadâl al sta in cheste cuintriposizion fra lûs e scûr, cussì ben piturade tal vanzeli di Zuan (1,1-18). E il spieli al è chel frut che nol cjate vierte nissune puarte, parcè che, come che al conte Luche, inte locande nol jere puest par lôr (2,7). Fin che la locande e je sierade, Crist nol nas e no scomence la redenzie.
Fin che no si vierç la locande dal mont e de glesie, Crist nol nas; e lassant fûr il Signôr a stan piês chei dentri. E cheste e je la vere scomuniche: restâ cence Signôr, cence lûs e cence perdon.
And ese locandis sieradis in Friûl, tant par stâ te nestre realtât?
Bastarès pensâ a lis personis esclududis, dismenteadis, tradidis, bandidis. Bastarès pensâ al nestri popul furlan, che nol à mai une puarte vierte cuant che al à di vê e al scuen simpri spalancâle cuant che al à di dâ. Provìn a lâ cul cûr ai paîs e borcs bandonâts, che di secui a an dât culture, economie e sanc e cumò a stan murint parcè che al coste masse a mantignîju, lôr che a an simpri mantignût la lôr int e i forescj.
Lanime dal nestri popul, che si pant inte lenghe e inte culture, e cjate sierade la puarte des scuelis, de television, dai gjornâi, dai ufizis, de glesie. Ancje il domo al è sierât in cheste zornade e simpri, cun tant che si al domande al vescul. E za che o sin in discors, no esal un scandul che a Udin a vedin 130 messis ogni domenie e che tantis gleseutis no vedin un sbit di liturgjie nancje a Nadâl?
Par no fevelâ dal rest, che nus stan rapinant e ricatant di ogni bande, parcè che o sin deventâts un pês. I puars a pesin simpri, ancje cuant che a son come sardelons.
Risinait jù, cîi, di adalt, e i nûi che a fasin plovi la justizie! Che si spreci la tiere e e florissi la salvece al berle Isaie, il grant cantôr (45,8).
Nadâl al è un spalancâsi di cûrs e di puartis, un vierzisi de tiere, une esplosion di vite. Mi pâr di sintî come un sunsûr… No, a son chei mostros di mularie, che a sbarin petardos.
Bon Nadâl ancje a lôr, che a varan di frontâ i colps ben plui trements che la vite ur prepare.


text:
Nus à lassâts ai 3 di Dicembar dal 2019 il professôr Gianfranco D’Aronco, l’ultin dai grancj paris de Autonomie che al à dedicade une lungje vite di studi e di passion a difindi lenghe, culture e identitât dal Friûl. Cun chestis peraulis di corot Sergio Cecotti lu à saludât al so funerâl che al è stât celebrât in Domo a Udin
O pensi di podê fevelâ no dome a titul personâl ma ancje a non di ducj chei – e a son tancj – che, come me, a àn viodût, e ancjemò a viodin, in Gianfranco D’Aronco un mestri e un spieli, e si considerin, se no altri in sens ideâl, siei arlêfs.
Jo o ai vude la fortune di cognossilu e di lavorâ cun lui, in particolâr te mê prime esperience di Sindic di cheste citât, une esperience tal segn di un autonomisim concret e insiemi sumiadôr. Gianfranco al jere stât il garant culturâl e – o disarès storic – di chê fase cuant che, al dîs il Poete, “al jere zovin ancje il mont”.
La vite – lungje e produtive – di Gianfranco D’Aronco e je state dute marcade dal impegn pal Friûl, pe sô autonomie, pe sô culture, e pe sô cressite sociâl e civîl. Nol à mai molât. Cu la sô serenitât, la sô ironie sutîl e cu la inteligjence che e inclaudave i contraris ae miserie dai lôr argoments cence ofindiju. D’Aronco al è un dai precursôrs de autonomie regjonâl, fin di prime de Assemblee Costituente, tant che man drete di Tiziano Tessitori. Gianfranco al à tacât a dâsi di fâ za tal Istât dal ’45, pocjis setemanis dopo de fin de ditature fassiste.
Bisugne ricognossi a Gianfranco, e ai siei compagns di in chê volte, il merit e la luciditât storiche di vê capît par prins che, par lassâsi daûr des spalis la dramatiche esperience storiche dal fassisim, nol bastave sostituî “inte stanzie dai botons” i oms in cjamese nere cui rapresentants dai partîts democratics: al coventave ancje – e soredut – mudâ insot la struture stesse dal Stât talian, parcè che, se il fassisim al jere stât “la autobiografie de Nazion”, bisugnave superâ chê idee di “Stât-Nazion” par sostituîle cuntune Republiche federâl fondade su lis realtâts storichis e popolârs, o almancul cuntune Republiche di autonomiis fuartis e cussientis.
La idee di autonomie di chei precursôrs e jere alte e e cjalave lontan. Lôr no pensavin ae Regjon autonome tant che a une des tantis articolazions funzionâls de “Aministrazion Publiche”. Par lôr, la autonomie e veve une funzion storiche precise: il disvilup economic, sociâl e culturâl dal teritori su la fonde des sôs aspirazions plui autentichis. Lôr a volevin une Regjon che e fos il motôr di trasformazions struturâls, une Istituzion che i furlans a podessin jessi braurôs dai siei risultâts e de sô ecelence.
In chei stes agns, Pasolini, che al incuadrave dut in tiermins di poetiche, al diseve che “la autonomie e covente par creâ civiltât”. Une specifiche civiltât furlane, al zontave. E no ciert tune visuâl limitade, locâl, ma intune prospetive universâl: a volevin che i furlans a contribuissin di protagoniscj al progrès gjenerâl de umanitât, che a fossin braurôs di podê dî “o sin un popul piçul, ma o vin puartât un nestri contribût origjinâl al progredî dal mont, e la strade dal avignî e je segnade ancje de nestre olme”.
In tiermins storics, Gianfranco D’Aronco al podarès jessi definît no dome un precursôr ma ancje un vincidôr: lis dôs bataiis principâls de sô vite – meti sù la Regjon autonome e la Universitât dal Friûl – vuê a son fats realizâts.
Ma no podìn evitâ la domande: si ricognossevial Gianfranco D’Aronco tes dôs “Istituzions reâls” che lui al veve cussì tant contribuît a fâ nassi?
Al jere critic. Dal rest, podevial ricognossi tes “riformis” des autonomiis locâls di chescj ultins agns la idee dai Paris de autonomie che lis Istituzions politichis democratichis a son “fabrichis di civiltât”? “Fabrichis di civiltât” chê robe li, ma dulà?
A saressin tantis altris robis di zontâ: l’impegn pe lenghe, la ativitât di filolic, la riscuvierte dai tescj antîcs dal furlan, il studiôs di leterature popolâr. O pues dî di vê imparât il furlan su la “Nuova Antologia della Letteratura Friulana” di Gianfranco d’Aronco, la prime mitiche edizion.
O sieri cu lis peraulis di un altri autonomist furlan de gjenerazion dai precursôrs – un om e un inteletuâl che cun Gianfranco al à vût un rapuart dialetic no cence dificoltâts e incomprensions ma, dut câs, une vore fecont pal Friûl e pe sô culture – Pier Paolo Pasolini, che al dîs: “No vai su la fin des mês ideis, che al vignarà un altri e al puartarà indenant la mê bandiere. O vai su di me”. Jo mi auguri, e o auguri al Friûl, che a sedin in tancj i furlans – massime tes gnovis gjenerazions – che a cjapin sù la bandiere di Gianfranco D’Aronco par puartâle indenant, cu la sô stesse dedizion e serietât, cetant plui inlà di dulà che a àn savût fâle rivâ i siei dissepui de mê gjenerazion.
Cungjò Gianfranco. ❚


text:
Clavicembal
Cu la peraule clavicembal si indiche une famee di struments a cuarde di origjin taliane a tastiere. Il plui grant e il plui cognossût al è il clavicembal progjenitôr dal pianoforte, ma ancje i struments plui piçui come il virgjinâl e la spinete a puedin jessi catalogâts te famee. Il sunôr al ven prodot piçant la cuarde, cence batile come che al sucêt invezit tai struments come il clavicuart o il pianoforte. Chest gjenar di struments al è nassût cuant che une tastiere e je stade adatade a un salteri. La peraule stesse, che si cjate par la prime volte intun document dal 1397, e ven de Lenghe latine clavis (clâf, intindût l'argagn che al doprave il moviment dal tast par fâ sunâ lis cuardis) e cymbalum, peraule che e indicave tal periodi de Etât di Mieç i struments musicâi a cuardis tiradis su une casse poligonâl e cence mani, come il salteri.
Le epoche di aur dal clavicembal (secui XVII e XVIII)Modifiche
Chest periodi storic e je le epoche di aur dal clavicembal: fabricants e musiciscj a puartin chest strument e il sô repertori al pont plui alt de sô utilizazion. Il clavicembal al devente un strument prestigjôs di puartâ intai palaçs e intes cjasis de nobiltât. Une vore presint te vive epoche musicâl dal timp, i fîs de nobiltât a imparin a sunâlu sot la direzion dai miôr professôrs e musiciscj de epoche.
Atôr pe Europe, a jerin cinc "scuelis" di fabricazion di chest strument:
1. Italie (centris principâi:Vignesie , Milan , Florence , Rome , Napoli.
2. Le regjon belghe des Flandris (Te citât di Anverse jerin i "Ruckers", famee di costrutôrs).
3. France.
4. Ream Unît.
5. Gjermanie. Tes citâts di Hamburg , Berlin e Dresde.
Fûr di chestis regjons, la produzion dal clavicembal e je stade une vore scjarse. Cualchi esemplâr al è stât prodot te regjon iberiche (Spagne e Portugal), ma i struments fabricâts in chestis regjons jerin pôcs e une vore influençâts dal stîl talian.


text:
Juli Cesar
Gai Juli Cesar (par latin Gaius Iulius Caesar; Rome, 100/102 p.d.C. – Rome, 15 Març 44 p.d.C.) al fo un gjenerâl, politic, ditatôr e scritôr antîc roman.
BiografieModifiche
Sin al triumvirâtModifiche
Nevôt di Gai Mari, nassût cirche tal 100 prin di Crist, de gens Iulia, une des plui siores de Rome antighe, al gnoçà zovenut cun Cornelie, fie di Luci Corneli Cinna, che e parturì Julie; Sile al voleve che al repudiàs la femine, ma lui nol ubidì. Za subit al capì che la struture oligarchiche dal stât e jere in inesorabile decjadence e al si convincè che il princeps al sarès stât il risultât dal sfrolâsi di cheste e ancje il obietîf de sô albasie; par capî la sô ambizion, ve un caset contât de tradizion: il zovin Cesar, leint di Alessandri Magn, al vaì, visantisi che te istese etât chest al veve concuistât un imperi imens, lui nol veve fât nuie di grant. Scombatût in Asie, al tornà a Rome tal 78, l'an de muart di Sile, vignint un famôs oratôr pe vitorie te difese di Gneu Dolabele. Al scoltà i discors di Apoloni Molon e al studià la filosofie epicureane.
Al scomençà il cursus honorum tal 68, vignint cuestôr, daspò edîl. Tal 65 al fo suspietât di vê judât Catiline cu la sô conzure, dut câs al rivà a jessi elet pontefiç massim, pe vie dai cetancj beçs molâts fûr par fiestis e spetacui cuant ce al jere edîl. Al ve un imberdei pe une acuse di infedeltât de sô seconde femine e di sacrilegji, chest parcè che Clodi al sfurducjà te sô cjase vistît come une femine dilunc di un rituâl improibît ai masclis; Cesar al discognossè lei, ma, salacor par podêlu vê come aleât pe sô demagogjie, al perdonà lui.
Dopo la propreture in Spagne, tal 60 al fasè un pat, il prin triumvirât, cun Cras e Pompeu: par chest al vignì consul tal 59, dant tieris di coltâ ai puars cu la lex Iulia agraria (leç julie agrarie). Daspò al fo proconsul te Galie cisalpine ( i nons Friûl e Frejus, citât francês, a son testemoneancis di chest, parcè che a vegnin ducj i doi dal latin Forum Iulii, Place di Juli), riorganizant la provincie e scomençant, cence il permès dal Senât, une vuere par sotometi lis tieris de Galie che no a jerin di Rome, che, scorsonâts i Zermans di là dal Ren, e finì in pôcs agns cul sotanament di dute la Galie, trasformant Cesar intal plui innomenât gjenerâl. Tal 56 al fo confermât a Lucca il pat cun Cras e Pompeu, otignint di jessi proconsul ancjemò par cinc agns. Al tentà doi voltis la concuiste de Britanie.
La vuere civîl e la ditatureModifiche
Al finì il prin triumvirât, pe muart di Julie, fie di Cesar che e jere il leam di sanc cun Pompeu, tal 54 e chê di Cras dal 53; tal 52 Pompeu, che nol veve plui un bon rapuart cun Cesar, al vignì consul sine collega (consul cence coleghe), intant che lui al veve di disimberdeâ un grant rivielt te Galie che e veve Vercingetorix come cjâf.
Cuant che al volè vignî consul pe seconde, Pompeu, aromai aleât dal partît oligarchic, al volè che prin di jentrâ a Rome al dismetès il comant des sôs trupis, ma lui no lu agradì, pretindint l'istès di Pompeu, che i soldâts di chest a jerin dongje de capitâl; alore il Senât, discjaçâts i tribuns de plebe, che a volevin meti un claut, al disponè il stât di emergjence, declarant Cesar nemì public: lui, al jere il 49, al jentrà te Italie central, al cjapà Rome e la Spagne e al otignì il consolât, daspò al bataià cuintri Pompeu di là dal mâr Adriatic, vincint e costrenzint il nemì a scjampâ lì dal sovran dal Egjit Tolomeu, che il pari di lui al veve tornât a vê il podê pal jutori di un sostignidôr dal gjenerâl roman. Dut câs, Tolomeu lu tradì, ordenant il so copament e presentant il so cjâf a Cesar. Lui nol gradì il tradiment, batint e copant il jude e segnant l'Egjit tal 47 ae sûr di lui Cleopatre, che al amà, vint di lei un fì. Tal istès an al sdramassà il re dal Pont, te Anatolie, periculôs par Rome, in cinc dìs; al dedi part di chest al Senât cussì: Veni, vidi, vici (O soi rivât, o ài viodût, o ài vinçût). Al sconfigè in Afriche un esercit di fedêi a Pompeu, aleâts cul re di Numidie. Al deventà ditatôr perpetui, scomençant a riformâ il stât, ma al ve di combati cuintri i fìs di Pompeu in Spagne, vincint ancjemò.
A forin un grum i cambiaments par Rome de ditature di Cesar, come la riforme dal calendari e la jentrance di omps no italics tal Senât; al creà une situazion momentose pe nassite dal imperi, plantât di August, so erêt e sucessôr. L'esercit e i Italics a cjaparin cussience di se.
La muartModifiche
Ve la muart di Cesar secont la tradizion. Il dì precedent cualchidun i domandà cemût al varès volût murî e lui i rispuindè di une muart rapide e subitanie. In chê gnot lui si insumià che al svolave tal cîl e si tocjave la man cun Jupitar e sô femine il crac dal cuviert de cjase e il maçament di lui. Tai 15 Març 44 p.d.C., lui nol jere segûr di volê lâ tal Senât, duncje un dai conzurâts lu convincè. Te strade un omp i dè un sfuei dulà che al jere scrit de conzure, ma lui no lu leiè. Intant che al jentrave tal Senât cun Marc Antoni, fuart e amì di Cesar, chest al fo intardât cuntun pretest. Jentrât, un bossul lu circondà, figurant di onorâlu, e un di lôr, che al veve di dâ il segnâl, si fasè dongje di lui, figurant di volê domandâ alc, e, daspò il so dinei, i cjapà la toghe; intant che lui al sigave “Ista quidem vis est!”(Ma cheste e je violence!) un altri lu ferì dongje de gole. Ancje lui lu çocà cuntun stîl, ma i complotancj a jerin masse di lôr: Cesar, no podint difindisi, al si cuviarzè cu la toghe. Ogni conzurât lu trapassà nome une volte. Prin di murî, viodint Brût che lu firive, i disè “Tu quoque, Brute, fili mi?” (Ancje tu, Brût, gno fì?)[1] o, par grêc, “Kaὶ σύ, tέkvov;” (Ancje tu, fì?).[2]
Lis oparis leterariisModifiche
I doi CommentariiModifiche
I Commentarii de bello Gallico (Comentaris su la vuere galiche), o De bello Gallico, scrits tal Invier 52-53 a dipenzin la vuere di Cesar in Galie. A mancjin un grum dai elemencj tipics de storiografie antighe, come lis jentradis retorics, e a son, doprant lis peraulis di Ciceron, che ju preseà un grum (al disè che Cesar al veve gjavât al storic futûr la pussibilitât di contâ miei chei fats), nudi (crots), recti (juscj) e venusti (biei). A son svelts e essenziâi e lis frasis a àn une struture sclete, ma a trasmetin ben lis diviersis sensazions.
Tai Commentarii de bello civili (Comentaris de vuere civile), o De bello civili, su la vuere civîl cuintri Pompeu, a son plui considerazions e judizis personâi che no tal De bello Gallico.
Salacor lis oparis no a contin i fats in maniere neutrâl, soredut la seconde.
La oratorie e lis oparis minorisModifiche
Cesar al fo un grant oratôr, apreçât di Ciceron, Quintilian, che al disè di lui che al fo il sôl capaç di disturbâ il primât di Ciceron, Fronton, dal autôr dal Dialogus de oratoribus (Dialic sui oratôrs) e di Marc Aureli, ma no o vin testemoneacis diretis.
Cuant che al jere zovin al scrivè il poem Laudes Herculis (Laudis di Ercul) e la tragjedie Oedipus, che a mostrin il so amôr pai grancj personaçs e il so desideri di imitâli, e al scomençà une racuelte di dits. Plui tart, tal 54 al scrivè il De analogia (Su l'analogjie), afermant la uniformitât de pronunzie, grafie e flession, ancje se lui nol faseve cussì cuant che al scriveve. Lant in Spagne par sconfizi i fìs di Pompeu, al componè il poemut Iter (Viaç), juste apont su chel viaç. Tal istès an al scrivè i Anticatones (Anticaton), par tarlupâ a Ciceron, che al veve comendât Caton il zovin. Salacor no a son di lui il Bellum Alexandrinum (La vuere alessandrine), il Bellum Africanum (La vuere africane) e il Bellum Hispaniense (La vuere spagnûl), soredut il tierç, che al conte ancje lis grandis scuaiadis e lis barbaritâts di Cesar e al dopre il sermo vulgaris.
Il stât roman al timp di CesarModifiche
Ve une mape cul teritori dal stât roman tal an 44 p.d.C.:
- in ros i teritoris tal 63
- in celest chei concuistâts di Pompeu
- in zal chei cuistâts di Cesar
- in vert lis stâts vassâi
NotisModifiche
- ↑ tu quoque, brute, fili mi?, trecccani.it
- ↑ Gaio Svetonio Tranquillo, Vite dei dodici Cesari, Rusconi, Milan, 1994
BibliografieModifiche
- Ettore Paratore, Storia della letteratura latina, Sansoni, Bologne, 1957
Leams esternisModifiche
- Césare, Gaio Giulio, treccani.it
- Cronache dell`antichità - Le idi di marzo, raistoria.rai.it


text:
Alfabet furlan
L'alfabet furlan inte grafie standard al è chel latin cun in plui la cedilie (ç), simbul doprât ancje par francês, ocitan, catalan, portughês.
Aa Bb Cc Çç Dd Ee Ff Gg Hh Ii Jj Ll Mm Nn Oo Pp Qq Rr Ss Tt Uu Vv Zz
La q si cjate dome intal câs di nons storics furlans, di lûc o di persone, in ducj i altris câs si dopre la c. Dongje di chestis letaris a si doprin in peraulis forestis ancje
k, w, x e y
DiacriticsModifiche
Par furlan si doprin ancje l'acent curt o ugnul (') e l'acent lunc o dopli (^), oltri al apostrof.
DigramsModifiche
Oltri i 26 segns dal alfabet par furlan si doprin ancje 7 digrams, ven a stâi grops di doi segns che a si lein tant che un sun sôl. I digrams a son:
ch gh ‘s ss gn cj gj


text:
La zornade rosse tal calendari furlan
I imigrâts a netin Lignan e ancje Salvini si interesse. Al varà sintût tabaiâ di pulizie etniche.
Il 3 di Avrîl si podarès uficializâ la fieste de Patrie dal Friûl. Finalmentri tal calendari furlan o varìn la prime zornade rosse, dut il rest si lavore.
Ducj o savìn che ae fin a son simpri lis feminis che a decidin e se Di Natale al è restât fin cumò a Udin, il prossim Udinese Club lu intitulìn a Ilenia.
Un siôr al cole, si romp il pît e al domande 80 mîl euros al comun. Al veve un pît made in Murano.
Cjatât un cinês muart conzelât intun camion. Se al puest dal cinês al fos stât un politic, dal camion o varessin cjatât dome il volant.


text:
A son trê i agns che a àn viodût l’intîr sodalizi, cun tante costance e fature sedi fisiche che economiche, ocupât inte ristruturazion dal stabil, che si cjate in Vie Muris 40 a Pasian di Prât, che al cjape dentri oltri che la Sede dal Grup stes, ancje il “Centri di documentazion des tradizions popolârs”. Il nestri sodalizi al à cun di plui rindût pussibile la struture ae A.G.F.F Associazion tra i Grups Folcloristics de Regjon Friûl Vignesie Julie che e fâs part) che e podarà doprâle pes sôs riunions, marcant cussì il stret rapuart di amicizie e di colaborazion cun ducj i grups aderents. La felicitât e la sodisfazion pe realizazion e je papabile in ducj i components, che a cjapin la ocasion par ringraciâ dutis lis personis che, dilunc i agns, a àn colaborât pe realizazion di cheste impuartante opare, e il sostegn dât de Regjon Autonome Friûl Vignesie Julie, de Fondazion Crup, e dal Comun di Pasian di Prât, jessint ancje la prime sede di proprietât di un grup folcloristic di dute Italie. La inaugurazion si è davuelte sabide ai 24 di Jugn dal 2006. Al event, oltri ai components in costum, a jerin presints ancje i rapresentants dai grups associâts ae A.G.F.F., i rapresentants des Aministrazions e dai Ents Publics, e dutis lis personis che a àn sostignût il Grup dilunc i agns.
TESTEMONEANCIS STORICHIS SU LA SEDE DAL GRUP FOLCLORISTIC PASIAN DI PRÂT
Par cure di Giorgio e Luigina Miani (ringraciaments a van a Eugenio Leita e a Valentino Rosso)
Di une indagjin fate a mieç di personis anzianis di Pasian di Prât, o sin rivâts a tirâ dongje ciertis notiziis impuartantis su chest lûc che nus permetin di dâi une precise colocazion intal contest storic, sociâl e economic dal nestri paîs.
Intai prins agns dal secul passât il stabil al veve la forme atuâl, ma al jere stât costruît in doi timps dai fradis Leita Secondo e Angelo. Il prin cuarp, cun funzion di laboratori pai marangons, des dimensions di mt. 8 par 16 e al fo tirât sù intal 1922; intal Invier dal 1924/1925, al stabil al vignì metût dongje un altri, identic e des stessis dimensions. Il motôr necessari ae funzionalitât de aziende al jere azionât in maniere esclusive de fuarce idrauliche dal canâl Ledre che, fin cumò, al scor flanc a flanc dal edifici. La fuarce primarie e jere chê che e derivave de turbine che, cuntune schirie di ruedis e cenglis situadis inte aree de costruzion dongje dal canâl, al mantignive in funzion i machinaris, definîts al timp, di sigûr di avanvuardie. Cheste opare e veve stiçade une vore di maravee par vie che la costruzion de turbine stesse e jere avignude cence ridusi o escludi la puartade de aghe dal Ledre. Daspò de crisi mondiâl dal 1929 e la introduzion de famose “cuote 90”, ancje la economie taliane e veve subît lis consecuencis e tantis ditis a falirin. Par logjiche, il Laboratori dal marangon mecanic, ancje se al produseve ancje mobii preziôs lavorâts a intarsis, cassis di muarts (a vignivin comercializadis fin a Vignesie) e a vessin ancjemò une ativitât di tiessidure, e veve subide la stesse sorte.
Intal 1934, l’imobil, clamât ancje “Lavoratori” o “Filandin” al fo cedût ae dite dai Fradis Palma (detentôrs dal plui cognossût mulin za atîf di diviers decenis) e ducj i implants e machinaris pe tiessidure a forin trasferîts li de abitazion dal siôr Secondo in Vie Rome 14, li che la ativitât e cessà ai 31 di Dicembar dal 1969.
Dilunc il periodi di ocupazion todescje il “Lavoratori” e Filandin al fo recuisît des autoritâts militârs ocupantis, destinât a oficine pe riparazion dai avions gjermanics e il lûc, deventât di massime sigurece tant di jessi controlât di vuardiis armadis di dì e di gnot, al jere frecuentât di tecnics aeronautics todescs che a lavoravin dentri in tute blancje.
Cuant che a son rivadis lis trupis aleadis i todescs prime de lôr ritirade, a minarin e a faserin saltâ la part posteriôr dal edifici che, dopo, no fo mai ricostruide; chê anteriôr, invezit, e fo abitazion de famee dal mulinâr Dante Bernardinis, par diviers agns “Dean” di Pasian di Prât cul compit di impiâ il nestri “Pan e Vin de Pifanie”.
La ultime proprietarie Esterina Dreosso, in acuardi cui fîs Roberto e Moreno Mattiussi, e à permetût la vendite dal capanon dongje dal Ledre al Grup Folcloristic Pasian di Prât che al voleve fâlu deventâ, intai agns futûrs, oltri che sede permanente dal sodalizi, pal davuelziment des sôs ativitâts, viodude la bielece dal lûc, une oasi di serenitât e un Centri pe documentazion e la divulgazion des tradizions popolârs di cheste Comunitât.
CEMÛT CHE E JERE LA SEDE – LAVÔRS DI RISTRUTURAZION
LA SEDE CUMÒ
INAUGURAZION DE SEDE


text:
«Glemone e je la capitâl dal Taramot e chi al varès di vignî il President de Republiche ospit de sentade straordenarie dal Consei regjonâl, no a Triest».
Chest al è in struc il sens de letare che il President de Provincie di Udin, Fontanini al à scrit a Mattarella, che in ocasion dai cuarante agns dal taramot al sarà chi in Regjon pes celebrazions uficiâls, e che ben e rapresente lis protestis che si son jevadis cuintri di cheste decision..
Ai 6 di Mai al sarà un consei regjonâl straordenari come pai trente agns, ma a diference che dal 2006 cuant che la riunion e je stade fate a Glemone, pal moment i lavôrs a son previodûts a Triest.
Dopo dai finanziaments par ricuardâ la Fieste dal Friûl, Triest, che il sindic Cosolini al volarès fâ rivâ fin a Gurize, al continue a fâ azion di acentrament, cirint di “spostâ la storie” e puartant lis celebrazions pal aniversari dal Taramot, daûr dai plans de Presidente Serracchiani e la complicitât dai solits conseîrs regjonâls furlans, che dispès par pôre di pierdi la poltrone a son plui “triestins dai triestins”. No us aial bastât che te leç pe ricostruzion a fossin metûts dentri ancje i intervents pal centri di ricercje di Padrician? Almancul la memorie dai nestris muarts lassaitnusse in Friûl. ❚
✒ Christian Romanini
Mattarella pai 6 di Mai a Triest: lis protestis (sacrosantis!)............
«Glemone e je la capitâl dal Taramot e chi al varès di vignî il President de Republiche ospit de sentade straordenarie dal Consei regjonâl, no a Triest».


text:
Ad ôr dai flums de nestre storie01 di Zenâr 2006
Mi prepari a vivi la ricorence de nestre fieste nazionâl dai 3 di avrîl meditant sun chel salm 137, ad ôr dai flums di Babilonie, ch’al è deventât l’icone plui pregnante e dolorose de dispersion e de disperazion di un popul. Ce sono chei flums o canâi di Babilonie, là che i depuartâts ebreos a àn picjadis lis lôr citaris?
A son i flums de Gjermanie, de Ungjarie, de France, de Svuizare, da l’Americhe setentrionâl e meridionâl, da l’Australie e di ogni part di mont là che un tiran no mancul crudêl di Nabucodonosor, la puaretât e la fan, al à sburtât miârs, milions di furlans e di altris puars di ogni gjernazie e culture e divignince. Un popul sentât o distirât e no in pîts, parcè che in cjase di chei altris si va dome a servî e a cjapâ ordins e umiliazions. Sentât a vaî. Parcè che, a un cert pont, no ti reste plui nuie, dome il ricuart di une tiere, di un cîl, di une patrie, di une int, di une lenghe, di une culture, di une identitât che tu âs scugnût bandonâle e che tu speris di podêle ripiâ par podê tornâ a vivi. Parcè che li che tu sês no tu vivis, ma dome tu tiris indenant. E la prove di cheste vite ridusude ai minims, pôc plui di une sperance o une ilusion, e je la citare picjade tôr dai vencjârs, parcè che il cûr nol cjante plui e la bocje e po dâ fûr juste un rac o un lament ingussît.
S’o ves di dismenteâmi di te, Gjerusalem, ch’e resti pidimentade la mê man drete; la mê lenghe che si tachi tal cîl de bocje, se di te no ves plui di visâmi (137, 5-6). Cence un contat vitâl cu la tô tiere, cuntune tiere e une identitât, tu restis come pidimentât e la lenghe e je come tacade, parcè che no rive a butâ fûr chês peraulis ch’a partissin dal profont de storie e a palesin dute la ricjece di une culture. E vuê chest si lu sint ancjemò di plui in cheste dispersion coletive, mondiâl, globâl, là che ducj si è spostâts, dislidrisâts, depauperâts dal propi patrimoni, de propie identitât, de propie personalitât, che no si identifiche plui cuntun teritori ben definît, ma dome cuntune partignince spirtuâl e culturâl precise. Parcè che no si po vivi cence lidrîs. E dome cu lis lidrîs ben saldis si po slargjâsi e preparâsi al confront positîf e confasint cun altris culturis e lenghis.
No soi cuintri dal talian o dal inglês. Propit jo ch’o soi un amant, un sfegatât des lenghis! No soi cuintri di altris esperiencis e confronts culturâi. Magari podessio girâ ancje jo, incjadenât a une machigne! O dîs dome che dutis lis lenghis e culturis e esperiencis a àn di zontâsi, no di sostituîsi a la nestre. In mût di deventâ plui siôrs e no alienâts.
Une peraule sclete sui cjants. Ma cemût mo cjantâ lis cjantis dal Signôr tune tiere foreste? (v. 4). I nestris cjants a son prime di dut par nô, par sostentâ la nestre anime. No son, no àn di jessi par contentâ la curiositât dai forescj. Mancul ancjemò a son di cjantâ a paiament, usance i indians che si metin lis plumis sul cjâf par jessi fotografâts dai turiscj e dai curiôs. Une lenghe e une culture no àn mai di deventâ folclôr, mascarade, furniment pes sagris, curiositâts di circ. Stesse robe pe messe e le liturgjie par furlan. O e devente il pan di ogni dì e al è miei ch’e mueri. Miôr murî cun dignitât che vivi par fâ dûl. Se il popul furlan al è rivât a la fin dai siei dîs, al à dut dirit di sierâ la sô liende, come a van sparint tantis plantis e nemâi. Jo o soi convint che al puedi dî e dâ ancjemò tant. Ma al à di fâlu cun dignitât, par sé prime che par chei altris, di protagonist e no di comparse.


text:
“Maravee e je une peraule maraveose. E je di divignince latine, saltade fûr dal verp mirari, cjalâ cuntun sens di straneament, di sorprese, par solit positîf, dismovût di alc di straordenari o no spietât. Il sostantîf singolâr al devente mirabilis, il plurâl mirabilia, ven a stâi robis di no crodi, fûr dal ordenari, portentosis, che prime dal rivâ de maravee a jerin discognossudis”
◆ Cuâi sono i ingredients par meti adun un libri di cheste fate? Un libri che al à vinçût il premi S. Simon intal 2021?
◆ Al covente prime di dut un grant lavôr di documentazion. A vuelin cognossûts ben i archivis storics dulà cirî lis informazions su Giuseppe Govetosa, un agrimensôr furlan (nassût intal 1892) cu la passion pes motos, su Luigi Del Bianco scarpelin furlan (ancje lui nassût intal 1892) che al à vût lavorât in Americhe, su Licio (Denis) Moroso (nassût intal 1920) prestigjatôr furlan, su l’Ataman Krasnov, che furlan nol jere ma che in Friûl al è vignût cun altris cuarante mil cosacs (e culì mi permet di robâ cualchi rie par motivâ che il nomenât gjornalist talian Indro Montanelli, cu la sô solite arogance, al à vude dineade la veretât di cheste pagjine di storie). E su acjadiments plui dongje di nô sicu lis aluvions di Tisane (1965 e ’66) e lis esercitazions militârs su la mont Bivare dal 1979.
◆ E po i vûl zontade une buine competence in zoologjie: il cjan des lusignis, la acuile nule, la modonarie, la pavee dal veri, il gjat di lune e la magne di mont: di ognidun o vignìn a savê la morfologjie, la difusion, l’habitat, il compuartament, la alimentazion, lis relazions antropichis, i mîts e lis liendis che ju rivuardin. Dut compagnât di fotografiis e di dissens che nus judin a capî di ce che si fevele.
◆ E daspò, naturalmentri, e covente une buine dose di fantasie. Che a Serafin no i à mai mancjade.
Vonde cussì? Eh no! L’ingredient plui impuartant al è un altri, al è il savê scrivi.
◆ E cussì, velis servidis chestis sîs contis vivarosis e plenis di morbin. E par ognidune un pâr di pagjinis par spiegâ ce che al è di vêr intes storiis contadis. ‘Il rest al podarès ancje no jessi vêr’. Ma covential propit savê cetant che al è inventât? No isal miôr bandonâsi ae maravee? ❚


text:
MUSICHE GNOVE CENCE DISTANCE Scuele Primarie Enrico Fruch – I.C. di Udin 1
Chest progjet di musiche al è stât pensât par rivâ ai arlêfs de classe tierce de Scuele Primarie Fruch di Udine, tal timp che lis scuelis a son stadis sieradis par vie dal Covid 19. Il teme des ativitâts al jere chel dai animâi in gjenerâl e za intes primis lezions in classe a jerin stadis presentadis unitâts di lavôr finalizadie ae cognossincedai nons e des carataristichis dai animâi.
La ativitât a distance e à rivoluzionât la progjetazion e al è stât necessari – par rivâ a ducj i fruts – preparâ piçulis unitâts di facil acès pai scuelârs e pes fameis. Doprant un software clamât “Screencast-O-Matic” al è stât pussibil creâ videolezions regjistrant il video dal schermi dal pc insiemi a une regjistrazion audio.
LA MAPE DAL PERCORS
Musiche gnove cence distance – MAPE
LA MAPPA DEL PERCORSO
Musiche gnove cence distance – MAPPA
I MATERIÂI


text:
Bancs di len e zes ae lavagne, chescj a jerin i “compagns” di scuele dai nestris nonos o dai nestris gjenitôrs, cuant che la istruzion e jere une concuiste e no un dirit acuisît.
La esposizion Un timp… sui bancs di scuele al Museu Etnografic dal Friûl (Palaç Giacomelli, vie Graçan 1 a Udin) e ricostruìs un periodi de nestre storie midiant di documents origjinâi, materiâi didatics e ogjets di epoche.
I panei a contin dal disvilup des scuelis primariis udinesis publichis e privadis dal 1866, an de unificazion dal Friûl ae Italie, fin ai agns Cuarante dai Nûfcent, e dal procès complès di riorganizazion teritoriâl e di ricualificazion edilizie di chei decenis. La gjestion de istruzion publiche e passà des autoritâts eclesiastichis al setanteni di conduzion comunâl par rivâ, propit intai agns Trente, al passaç ae statalizazion.
Dilunc de prime vuere mondiâl, une vore di edificis scolastics a forin recuisîts e doprâts tant che ospedâi militârs. E diviers a forin sdrumâts, cemût che al è sucedût pe frazion di S. Svualt. La part storiche de mostre si siere cul procès di fassistizazion, cjapant tant che riferiment la scuele elementâr di Cussignà.
Tes bachechis a son esponûts materiâi de epoche: dal furniment des aulis a chel dai arlêfs, dai documents scolastics (pagjelis, regjistris e ancje i cuaders dulà che si doprave la lenghe furlane e si studiave la culture dal teritori) ai libris unics di test.
La mostre, screade il prin di Setembar, si podarà visitâ fin ai 28 di Otubar, dal martars ae domenie, des 10 e mieze di matine aes 7 sot sere. Informazions al numar 335.1067518 ❚
Redazion
CE FÂ? Un timp… sui bancs di scuele............
Bancs di len e zes ae lavagne, chescj a jerin i “compagns” di scuele dai nestris nonos o dai nestris gjenitôrs, cuant che la istruzion e jere une concuiste e no un dirit acuisît.


text:
Il Stât al bandone simpri plui tocs, ma ancje il lacai cuant c'al lasse ator masse bave prin o dopo si suie
Lunis di pasche tai centris comerciâi, dute int che fûr e ruvinarès dome il panorame.
Il Stât al bandone simpri plui tocs, ma ancje il lacai cuant c'al lasse ator masse bave prin o dopo si suie.
In mancjance di bêçs par fâ piturâ lis strichis pedonâls si dopraran i tirocinants dal liceu artistic.
L'universitât e indotore Bruno Pizzul, ancjemò un pôc che e spietave al puest dal diplome e podave fâi la lapide.


text:
#02 – Sassinament
Sul imprin nol capìs ce robe che e je chel grum di non sai ce dongje de puarte de farmacje. La lûs dal display dal grant orloi i cole parsore, mo plui clare mo plui smavide. Al cjale ben e i cjape un colp: chel mismàs scûr al samearès un… Ah diu jo!
Par no savê ni lei ni scrivi al clame la polizie: al è culì un cadavar, jo no sai se al è vîf, nol si môf, no sai ce fâ.
E rive la polizie, doi zovinuts che a samein di vê ancjemò bisugne de mame che ur tiri sù lis cuviertis.
No rivin a tirâ fûr nancje un ragn dal bûs, puaris animutis. Par fortune che al rive il comissari, lui sì che al è un espert, che no i scjampe nuie. A plovin domandis a ducj chei che al intive, cuant, parcè, cemût, cui, dulà, trop?
Une siorete lu met su la buine strade: Jo o ai sintût plui di une volte Loiko che al diseve che lui al veve di copâlu, chel lì, chel biât distirât lì, jo o ai di copâlu chel lì! al diseve.
Il comissari nol si piert in mignagnulis.
Loiko? Cui isal, dulà isal a stâ? Lait a cjolilu, menâimal culì di strade!
– Sêstu stât tu?
– Sì, jo!
– Ah! E cussì tu mal disis?! Puartaitlu vie, in galere, sieraitlu intune scjaipule e butait vie la clâf!
Eco fate, in cuatri e cuatri vot risolt il câs.
Plen di sodisfazion il comissari i telefone a la femine par gjoldisi i compliments.
– E la vitime? – i domande la femine.
– La vitime? Ce robe la vitime?
– La vitime, cui ise, ce maniere ise muarte, sestu sigûr che e sedi muarte, ise muarte?
Usti! No i veve mighe pensât il comissari.
Svelt al si inzenogle dongje chel puarin.
– Mandi, vitime, cemût vadie?
La rispueste i rive a bote e sclop: une curtissade intal cuel.
Al cole jù, il comissari, al cîr di fermâ il sanc e cun chel fregul di vôs che i reste al barbele:
– Ma alore tu no tu sês muart!
– Sigûr di no! Tu tu mueris. Chel sacravolt che al veve provât a copâmi al mûr, chê siorete lì e murarà, i tiei polizais, ducj. Ducj chei che a son culì e in dut il mont. Ma jo no.
– Ma… ce astu non, tu? Cui sestu?
– E ancjemò no tu le âs capide? O soi il TIMP!
di ***
#12**


text:
DICEMBAR – PRIME PAGJINE. EDITORIÂL – Cjalìn indenant viers la Europe / Dibatit a Cividât, l’Europarlamentâr dal SVP Dorfmann: «autonomie no par fuarce positive: bisugne fâ robis di sest» / Il puart des fumatis / PAGJINE 2 – La Cjargne che e resist / Eletrodot Wurmlach-Samblâc. Ricors straordenari al President da Republiche Firmât di cinc sindics cjargnei / PAGJINE 3 – Autonomie e pês che a calin / Une cjadree simpri plui carulade / LA VÔS DE CISL. Fotovoltaic: beneficis fiscâi e tassazion/ PAGJINE 4 – 5 LABORATORI DI AUTONOMIE. La mobilitazion dai Sindics / LABORATORI DI AUTONOMIE. 1. CJARLINS, Aministrazion / LABORATORI DI AUTONOMIE. 2. FLAIBAN, Lenghe e culture / LABORATORI DI AUTONOMIE. 3. RIVIS DARCJAN, Comunicazion / LABORATORI DI AUTONOMIE. 4. FLUMISEL, Economie / LABORATORI DI AUTONOMIE. 5. MERÊT, Politiche e Europe; conclusions / PAGJINE 6 – SLOVENIE. Vals in musiche / AUSTRIE. Marcjaduts di Nadâl. Simbul de culture natalizie tal mont di lenghe todescje / FRIÛL EUROPE. Catalogne, mobiltazion legjitime cuintri de arogance legâl / PAGJINE 7 – CAMPAGNE ABONAMENTS 2015 / PAGJINE 8 – MUSICHE. “Suns” 2014 a fevelin par ladin / MUSICHE. La magjie in musiche di Aldo Rossi / Il Friûl che anzit / PAGJINE 9 – SIMPRI BOGNS. AA.VV. Nome chê lenga chì a ne permet da fevelâ. Federico Tavan dai timps di Usmis e dal CSA al infinît. Udin-San Zorç di Noiâr, 2014 / La nestre organizazion aministrative e à lidrîs fondis. Seconde part / AL CINE CUN BETE. Gnotul-man / PAGJINE 10 – IL GRANT LUNARI DAL FRIÛL. Dicembar / IL FERÂL. I FURLANS E IL TEMPLI. (decime prime pontade) / PAGJINE 12 – 1914-2014 IL CENTENARI DES BAUSIIS E DE VERGOGNE. Cumiât /
*** I articui a son disponibii fracant sul titul. Buine leture.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Ats dai Apuestui
Ats dai Apuestui
Al è un libri che al trate plui le ativitât di Pieri e di Pauli, che che dai dodis apuestui in gjenerâl.
Nus fâs viodi la storie de nassite dal moviment cristian, prime framieç i ebreus, po dopo framieç i samaritans e plui indenant framieç lis nazions dai zentii.
L'intîr libri al è pervadût dal teme dominant de Biblie: il Ream di Diu.
Cun chest libri nus ven ricuardât che i apuestui a devin complete testemoneance rivuart al Crist e al Ream celest.
Lu scritôr dal libri al è Luche e par vie che al trate moments specifics de seconde presonie di Pauli a Rome, al po sei stât scrit ator il 61 d.C., sigurementri prime dal 64d.C. cuant che a 'ndi fo une violente persecuzion dai cristians de bande di Neron e che partant Luche la varès sigurementri nomenade.
Luche al fo testemoni oculâr di gran part des robis che al scrivè, mentri altris lis ve dai cristians che lui al cognosseve personalmentri.
Contignût
A Jerusalem ebreus provignìnti da tancj pais a ricevin testemoneance inte lôr lenghe, gracie a la opare dal Spiritussant.
Pieri e Zuan a vegni arestâts e puartâts denant dal Sinedri par vie de lôr testemoneance.
Stiefin al mûr martar, ancje lui par vie de predicazion.
A ven dade testemoneance in Samarie.
Jesus al aparìs al persecutôr Sauli che si convertìs, si batie e al scomence il so diligjent ministeri cul non di Pauli.
Pieri al predicje al prin zentîl: Corneli, cussì che lui e la so famee a deventin crodints e si batiin.
A seguissin contis dai trê viaçs missionaris di Pauli in Asie minôr, Macedonie e Grecie.
Pauli al ven puartât denant dal Sinedri (la massime cort judaiche) par vie di batibuis che a jerin nassûts a Jerusalem.
Pauli al ven puartât presonîr a Rome dulà che al cjate il mût di predicjâ il Crist.
Utilitât
Il libri al zonte la so testemoneance a che dai vanzelets intal confermâ la autenticitât e la ispirazion des scrituris dal Vecjo Testament.
Nus mostre come che a fo metude sù la prime glesie cristiane e come che cheste, cun lu jutori dal Spiritussant di Diu, a si slargjà, gracie ancje al coragjo dai prins cristians.
Il libri di Ats nus segne come che a devi jessi cumplide la ativitât di proclamâ il Ream di Diu, puartantnus come esempli le instancabil opare di Pauli.
Al da conseis pratics a chei che a cjapin la diretive inte congregazion, ju sburte a jessi sveâts e incoragjantti secont la Peraule di Diu.
Al incoragje ancje il diligjent studi di dute la Sacre Scriture, scrutinantle atentementri ogni dî cussì di vê un clâr intindiment dai principis divins.
Il Ream di Diu al è il fîl condutôr de intiere Biblie e intal libri di Ats al risalte in maniere notevule. E propri partint di Jerusalem i cristians a començarin a predicjâlu cun coragjo e risolutece.
Cun Pauli, e ancje cun altris, si slargjâ po dopo par il rest dai pais dal mont.
Chest al è un grant stimul ancje par noaltris par dâ complete testemoneance a ducj.


text:
La rivelazion des Scrituris21 di Avrîl 2007
O vevi juste celebrade la pasche cu lis mês comunitâts, cuant che, a colp, mi à brincât il mâl e o soi tornât a plombâ tal scûr orent dal vinars sant, cu la vite ti sta bandonant e la sensazion di jessi rivât insomp (o dapît) de tô corse. Cjantantmi ingredeât tes cjadenis dal mâl fisic e psicologjic, dute la mê vision sflandorose, positive, pascâl de esistence, cu la sigurece che dut al finis in glorie e che no esist situazion o condizion che no vegni riscatade e nobilitade de vitorie di Crist, si è sfantade come un bugjel di biciclete cuant che sintive tun claut. Anche parcè che, cjalant e sintint i miei compagns di sventure, ognun cu la sô crôs e cui siei dubits, ancje jo mi confusionavi e o scomençavi a clopuçâ.
Sore dut un, tant provât de vite e deludût di dut, mi à impressionât e dibot metût in crisi. Fevelant dal dolôr chal è tun ospedâl e in proporzion ben plui grande e tragjiche tal mont, al sostignive che nol po esisti un Creadôr chal à fatis lis robis cussì malamentri e un Signôr che nol rive a paronâ il mâl, a judâ lis sôs creaturis, a salvâlis di tantis soferencis e de robe plui assurde, la muart. Muart e Diu a son incompatibii, parcè che Diu al è vite e autôr di vite, cu la cuâl che la muart, ogni muart e dut ce chal puarte a la muart, a son la negazion de vite. Jessint om di culture, mi à tirât fûr ce che Fedor Dostoevskij (1821-1881) al à scrit a proposit des soferencis di un frut, vignût tal mont cence domandâ e che al patis cence vê fat o mertât nuie. Seont il gran scritôr rus, un frut malât al vanifiche dute la dogmatiche. E a mi, romantic ancje tal ospedâl, mi è vignût tal cjâf Oscar Wilde (1854-1900) là chal dîs che lis lagrimis di un frut tun curtîl scûr di Londre i gjavin al soreli dut il so sflandôr. Jentrant in confidence, mi à contât di un zovin di Tresesin, muart cualchi an indaûr, chal à tribulât tant, ma tant prime di murî scanât di dolôr e cunsumât dal mâl, che ducj si domandavin invelegnâts cemût che un Signôr, sal jere, al faseve o al lassave tribulâ in chê maniere selerade une puare anime nocente. Se ancje, come chal dîs lui, i dan il paradîs, rivarano cincuante paradîs a rifondilu dal mâl chal à frontât in chest mont?.
O sai che a son lis solitis, classichis obiezions su la contraditorietât fra Diu e il mâl, che un cualunche scuelâr di teologjie, e tant miôr un teolic, tes distrighe. Però une robe e je fevelâ di Diu e di mâl di front a un tai di vin o tun incuintri culturâl e une robe e je fâti chestis domandis biel che il mâl ti sfruçone dì par dì. Resonant, e resonant ben, il mâl e la muart a son la sconfite di Diu e il plui gran acusadôr cuintri di lui e de sô esistence e provedence. Nol è di maraveâsi se, denant dal mâl personâl e dal mont, plui di un si cjate a scûr e al rinunce a cirî ce che, seont lui, nol esist.
No volevi fâ un contraditori cuntun che al sfladassave come me. Un bon rapuart uman al vâl plui di une discussion teologjiche astrate. Mi è vignût però tal cjâf il câs dai doi dissepui di Emaus e des peraulis che ur dîs il compagn mistereôs e providenziâl: Il Crist no vevial forsit di patî dut chest e dome cussì jentrâ te sô glorie? E scomençant di Mosè e di ducj i profetis, ur spiegà ce che dutis lis Scrituris a disevin di lui (Lc 24, 26-27). Se la soference e je viodude e vivude seont la rude razionalitât e je un scandul e une assurditât. Se invezit si va plui indenant e si le cjale seont la rivelazion des Scrituris, alore e devente la strade privilegjade e sigure par jentrâ in glorie.


text:
28 febbraio 2010
Ondefurlane a Telefriuli
Doman lunis prin di Març a Telefriuli, te trasmission Operazione Effe conduzude di Alberto Terasso, e sarà une pontade dute dedicade ai 30 agns di Radio Onde Furlane: Pauli Cantarut, Mauro Missana, Carli Pup e Leo Virgili. In tribune redatôrs e colaboradôrs de Radio Libare dai Furlans: tra chescj il vulcanic Daniel Samba, il ben cognossût "Furlan piturât di neri".
Ma ancje Piero Cargnelutti, Isabel Grattoni, Enrico Turloni, Francesca Lionetti, Ferdinando Passone, Gigi Patruno e tantis altris vôs di Radio Onde Furlane.
Apontament aes 9 di sere di doman lunis prin di Març su Telefriuli.
Ma ancje Piero Cargnelutti, Isabel Grattoni, Enrico Turloni, Francesca Lionetti, Ferdinando Passone, Gigi Patruno e tantis altris vôs di Radio Onde Furlane.
Apontament aes 9 di sere di doman lunis prin di Març su Telefriuli.
Nessun commento:
Iscriviti a: Commenti sul post (Atom)


text:
#03 – Il mâr in cjase Mai al è un mês bielonon: l’aiar lizerin e cjalt il just, plen di parfums delicâts di flôr di naranç e bergamot. I colôrs des begoniis a trasformin lis cjasis in palaçs dai siums plui biei. Une cjase jenfri chês altris si distache, parcé che si pues viodile dal mâr, inte piçule isule, pierdude [...]
Tag: Gjaline Padoane
#13 – Cencegjambe E jere une volte un vecjo cjan salvadi, une vore brut, spelât e strissinît. Talmentri magri che si viodevin fin lis cuestis. Lu clamavin Cencegjambe, parcè che al veve pierdût la gjambe daûr. Al jere savint, cun dut ce che al veve passât. Fin di picinin, al jere un spirt libar e cjaviestri, plen di vite. Une [...]
#04 – Fieste des feminis secont un om (ancje se jo o soi femine) No mi plâs il vot di Març, cul so strac mac di mimosis compradis ai semafars. O crôt che no sedi nuie di plui bausâr di fâ fieste a la femine in cheste zornade o dome in cheste zornade. No mi plâs sintî fevelâ di cuotis [...]
#14 – La liende dal sbusenêf Tant, tant timp indaûr, cuant che dut il grant lavôr dal creât al jere finît e dut al jere a puest… l’om al cjalave, al cjalave, ma al mancjave alc. Al jere il cîl, il mâr, il soreli, la lune, e pûr i sameave dut frêt, desert, cence anime. La tiere e jere cence [...]
#4 – Cence dint Si viodè une vore brute, dongje de sô amie, biele, cui cjavei clârs e i voi tant che il cîl di plene Istât. Jê, invezit, e veve la strece, lungje e scure come la code di un cjaval sburît. No rideve, no podeve ridi. I mancjave un dint, devant. Dopo che al jere colât, nol cresseve. [...]


text:
Risultati ricerca
Elementi trovati: 8360
Monografia a stampa
[S.l.] : Scuele libare furlane, stampe 1973
Sul front.: Feagne, 1 Setembar 1973.
Titolo analitico
In: Ce fastu?. - A. 17.(1941), n. 4-5
Altro titolo
In: Sot la Nape, a. 62, n. 3 (Lui-Setembar 2010), p. 47-48.
Monografia a stampa
17 luglio 1944, nel primo anniversario della morte di Ugo Pellis : rievocazione / del prof. Tita Brusin
Udine : Società filologica friulana, [1944]
Monografia a stampa
[Codroipo] : Istitût Ladin-Furlan "Pre Checo Placerean", 2002
Monografia a stampa
2e Conference Regjonâl di verifiche e di propueste su la atuazion de leç regjonâl 29/2007 : Normis pe tutele, valorizazion e promozion de lenghe furlane) : Udin, il 1n di dicembar e ai 2 di dicembar dal 2017
[S.l. : s.n, 2017]
Titolo della copertina. - In testa alla copertina: Regione autonoma Friuli Venezia Giulia, Consiglio regionale; Conference Regjonâl su la lenghe furlane 1-2 di dicembar dal 2017; ARLeF Agjenzie Regjonâl pe Lenghe Furlane. - Contiene: La azion regjonâl di planificazion linguistiche a pro de lenghe furlane a dîs agns de aprovazion de leç regjonâl 29/2007: risultâts, dificoltâts e mancjancis, relazion dal Grup di Lavôr “Planificazion linguistiche”, coordenadôr Donato Toffoli. La tutele de lenghe furlane a scuele, relazion dal Grup di Lavôr “Istruzion”, coordenadore Patrizia Pavatti. Masse planc e cence plans : l’ûs public de lenghe furlane, relazion dal Grup di Lavôr “Aministazion publiche”, coordenadôr Marco Stolfo. La lenghe furlane tai mieçs di comunicazion, relazion dal Grup di Lavôr “Planificazion linguistiche”, coordenadore Erika Adami
Monografia a stampa
[S.l. : s.n., s.d.] (Udine : Arti grafiche friulane)
Omaggio Nonino distillatori in Friuli dal 1897
Titolo analitico
In: Ce fâstu?, a. 1(1925), n. 2
Titolo analitico
In: Sot la nape, a.50, n. 3 (setembar 1998)


text:
POMIS E VERDURIS PAR SCUVIERZI I COLÔRS – Scuele de Infanzie di Vençon – I.C. Trasaghis
Il percors di lenghe furlane e educazion alimentâr al à impegnât i fruts Piçui, Mezans e Grancj de Scuele de Infanzie di Vençon. Lis ativitâts a son stadis interessantis pai fruts e ju àn judâts a fevelâ par furlan e a cerçâ gnûfs savôrs. L’obietîf al jere chel di stimolâ la conversazion fasint divertî i fruts e imparant contis e cjantis.
La metodologjie di fâur fâ a lôr lis robis e je la plui indicade, se si vûl interessâju al argoment. Chel des pomis e des verduris ju à incuriosîts un grum.
La mape:
POMIS E VERDURIS PAR SCUVIERZI I COLÔRS mape
La mappa:
FRUTTA E VERDURA PER SCOPRIRE I COLORI mappa
I materiâi:
Pomis e verduris – video


text:
08 maggio 2007
Mandi Enricon
Vuê o aprofiti par saludâ un gno amì che al è "di là de aghe"... ma une vore "di là de aghe": al è Enricon, che o vês za viodût.
Enricon al fâs l'alpin e par trê agns al sarà tai Stâts Unîts par une incarghe intune base americane: cheste foto me à mandade cuant che al è rivât in Americhe.
Mandi Enricon e mi racomandi: visiti di ce che tu mi âs prometût! Mandi mandi
Enricon al fâs l'alpin e par trê agns al sarà tai Stâts Unîts par une incarghe intune base americane: cheste foto me à mandade cuant che al è rivât in Americhe.
Mandi Enricon e mi racomandi: visiti di ce che tu mi âs prometût! Mandi mandi
Nessun commento:
Iscriviti a: Commenti sul post (Atom)


text:
Scalembri, barbe rasade ae perfezion, un voli cussì celest che al sameave tirât fûr dret dal cîl dopo che al à plot. I plasevin lis cjamesis, massime chês blancjis, e sa lis botonave fin al ultim boton dal cuel. Al passave cetant timp fûr cjase, al cjaminave par chilometris dome pal gust di cjaminâ. “Da vâstu?” i domandave Rine, la vicine di cjase, cuant che lu viodeve partî, a buinore, savint zà ce che i varès rispuindut: “Inniò!”. Problemis di bêçs no ‘nt veve, si diseve che al ves ereditât avonde par vivi cence lavorâ, e dut câs al viveve cun pôc.
Une volte al jere tornât cjase cuntun bregon sbregât, e cuant che i vevin domandât ce che al jere sucedût lui al veve rispuindût: “Colât”. Une altre volte al jere tornât cuntun voli neri. “Di po, âstu fat barufe?” “Pache”.
Une dî al rivà in paîs un forest, cui ocjâi di metal lusints e la golarine. Al cjapà cjase in perifarie – si fâs par disi. E al scomençà a fâ domandis ator. “Mandi, siore, plasê. Volevi domandâi une robe su Vigji, chel che al stâ di chê altre bande dal paîs: ce i plâsie mangjâ? No lu sa? Va ben, grazie”. “Ca mi scusi, lui forsit lu savarà: Vigji comprial dispès vistîts gnûfs? No lu sa? Grazie distès”. Nissun al saveve mai nuie.
Une dî di Dicembar la vicine di Vigji e jessè in zardin e e cjatà il so cuarp cence vite par tiere. “Lu àn copât, soi sigure! Ai sintût un rumôr, vie pe gnot, come di une persone che e cor vie!” “Dal sigûr chel li al veve cualchi segret. Forsit al jere coinvolzût in cualchi cuestion ilegâl.” “Ma se al jere inocent come un frut! Ti visitu cemût che al fevelave? Al jere bon come il pan!” “No, no la contave juste…”. Si rivà ancje a acusâ di omicidi l’om che al faseve domandis, ma i Carabinîrs no cjatarin nuie che al puartàs in chê direzion. Ae fin la cuestion si sierà cuntun “arresto cardiaco”, ven a dî cuntun “no sai ben ce che al è sucedût” vistût di diagnosi.
Che po, se Vigji al vès podut contâ lui stès ce che al jere sucedût, al varès dit dome: “Muart”. Ae fin, al jere mancjât cemût che al veve vivût: bessôl, misteriôs, e sintetic.
La zornade che Vigji al murì e jere clare, cul aiar lusint e il cîl celest come dopo che al à plot.
di Margarite Cogôi
#956


text:
Marin Marais
Marin Marais (1626-1728) al fô un sunadôr di viole di gjambe e compositôr francês dal periodo baroc.
La vite[cambie | modifiche il codiç]
Marin Marais al nâs a Parîs in France atôr dal mês di mai dal 1626. Sô pari,Vincent Marais al jere un venditôr di cuardis,sô mari Catherine Bellangere une femine di cjase.Nome sô barbe,il fradi di sô pari Vincent,al veve cognossût une elevazion sociâl,lant predi.
In tal 1667 al jentre in un coro di vôs blancjs di Sain Germain-l'Auxerrois indulâ cognôs Michel-Richard Delalande (ancje lui vôs blancje dal coro) e Francois Lalouette. A 16 aigns al bandone il coro e al cîr di perfezionâsi te viole di gjambe,stroment che veve imparât a sunâ te sô formazion musicâl.
Il sô prin mestri di musiche al e' stât di sigûr Monsieur de Sainte Colombe ,ma cun chest mestri al romp i rapuarts.
Al jentre te orchestre de Académie Royale de musique dirizude da Jean-Baptiste Lully grazie ai boigns rapuarts di Lalouette.
Tal 1676 al spose Catherine Darnicourt e al varâ amancul disenûf fîs. In tal 1679 al vèn nomenât «joueur de viole de la musique de chambre» in te Musique du Roi (Luîs XIV). Al tèn cheste cariche par cuarante aigns.
In tal 1685 al scomence a scrivi musiche par viole di gjambe,la prime racuelte de sôs oparis vên publicade in tal 1686.
Al mûr il 15 di avôst dal 1728.


text:
Numar atomic
Il numar atomic (indicât par solit cun Z, dal todesc Zahl, che al vûl dî numar, e cognossût ancje come numar protonic) al corispuint cul numar di protons che a son tal nuclei atomic. Intun atom neutri il numar atomic al è compagn dal numar di eletrons; se il numar di eletrons al è diviers, o vin un atom cjariât eletricamentri, clamât jon. Di solit inte scriture chest numar al ven scrit come pediç a çampe dal simbul dal element chimic: par esempli 6C, parcè che il carboni al à sîs protons.
A ogni numar atomic al corispuint un diviers element chimic.
Atoms che a àn il stes numar atomic ma un diviers numar di neutrons a vegnin clamâts isotops.